**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Μαΐου 2025, ημέρα Παρασκευή και ώρα 12.05, στην Αίθουσα «Προέδρου Αθανασίου Κωνστ. Τσαλδάρη» (223)  του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κ. Δημήτριου Καιρίδη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης "NOBLE JUMP 2017"». Στη συνεδρίαση παρέστησαν ο Υφυπουργός Εθνικής Άμυνας, κ. Αθανάσιος Δαβάκης, καθώς και αρμόδιοι υπηρεσιακοί παράγοντες. Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κεδίκογλου Συμεών, Πολάκης Παύλος, Ψυχογιός Γεώργιος, Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης "NOBLE JUMP 2017"». Ο κ. Καζαμίας, εκ μέρους της Πλεύσης Ελευθερίας – Ζωή Κωνσταντοπούλου, έχει το λόγο, για μία σύντομη παρέμβαση επί του διαδικαστικού.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ Κύριε Πρόεδρε. Επί της διαδικασίας, ήθελα να θέσω το ερώτημα για διευκρίνιση, αναφορικά με το αντικείμενο αυτής της Σύμβασης. Όπως διαβάζουμε από την ίδια την Σύμβαση αυτή, πρόκειται για μία Συμφωνία ανάμεσα στη χώρα μας και στο Στρατηγείο του ΝΑΤΟ στη Νάπολη, η οποία έχει εφαρμογή για το έτος 2017. Υπεγράφη το 2017 και αναφέρεται σε δύο Ασκήσεις οι οποίες έπρεπε να έχουν ολοκληρωθεί στην Ελλάδα και στη Ρουμανία. Αυτό σχετίζεται με το σκέλος για την Ελλάδα το 2017. Απ’ ότι γνωρίζουμε, αλλά θα θέλαμε και μια διευκρίνιση από τον κ. Υφυπουργό επ’ αυτού, αυτή η Άσκηση πραγματοποιήθηκε. Οπότε, θέλω να ρωτήσω, τί κυρώνουμε ακριβώς, ποιά Κύρωση συζητάμε τώρα; Μιας Σύμβασης προ οκταετίας, η οποία έχει εφαρμογή σε κάτι το οποίο ολοκληρώθηκε ή καταλάβαμε λάθος και τί νόημα έχει να το κάνουμε αυτό τώρα;

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Το λόγο έχει ο κ. Υφυπουργός.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Όπως λένε καμιά φορά, αγαπητέ κύριε Καζαμία, με τις εύστοχες παρατηρήσεις σας πάντα - είμαι, θα έλεγα, θαυμαστής αυτών των παρατηρήσεων - για το τυπικό μέρος της υποθέσεως αυτής, όταν γίνεται μία Άσκηση σε διάφορα επίπεδα, υπάρχει μία Συμφωνία, ένα συνυποσχετικό. Ξέρει ο κ. Αρχηγός. Για το τυπικό μέρος πρέπει να κυρωθεί αυτό. Αυτό κυρώνουμε σήμερα, το τυπικό μέρος αυτής της διαδικασίας της υπόθεσης που συνετελέσθη το 2017.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Και αν αρνηθούμε την Κύρωση, τί συμβαίνει, κύριε Δαβάκη; Αυτό σας ρωτάει ο κ. Καζαμίας.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Εάν αρνηθούμε - δε νομίζω ότι μπορούμε να αρνηθούμε την Κύρωση - έχουν παραχθεί τα όποια αποτελέσματα, αλλά δεν νομίζω ότι μπορούμε να την αρνηθούμε, κύριε Πρόεδρε. Εισάγεται αυτό στην Ολομέλεια, υπάρχει η συγκεκριμένη πλειοψηφία, θεωρώ ότι είναι διασφαλισμένη η θετική Εισήγηση της Επιτροπής. Από κει και πέρα, θα τα πούμε και στην Ολομέλεια.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Πάντως καλό είναι να έρχονται εγκαίρως, αυτό σας λέει ο κ. Καζαμίας.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Δεν ήσασταν στην πρώτη συνεδρίαση**,** είναι ένα αίτημα διαχρονικό όλων μας, ως παλαιών βουλευτών και νεότερων βουλευτών, η αργοπορία των Κυρώσεων και διερωτώμαι πολλές φορές, πώς αυτό το πράγμα συνεχίζει να συμβαίνει. Είναι, πιστεύω, θέμα του Υπουργείου Εξωτερικών κυρίως, είναι μια Κύρωση που συνετελέσθη το 2017. Αυτό είναι το τυπικό της υποθέσεως, κυρώνουμε κάτι το οποίο έπρεπε να είχε κυρωθεί. Δηλαδή, είναι η επιτομή όλων αυτών που λέγαμε περί καθυστερήσεων σήμερα, για κάτι το οποίο συνετελέσθη και έπρεπε να παράξει.

**ΣΟΦΙΑ ΒΟΥΛΤΕΨΗ:** Μήπως το συμπέρασμα είναι ότι και το 2017 ήμασταν στο ΝΑΤΟ;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ναι,είμαστε από το 1952. Όπως ξέρετε, το 1952, μαζί με την Τουρκία, η χώρα μας έγινε πλήρες και ισότιμο μέλος του ΝΑΤΟ.

**ΔΗΜΗΤΡΙΟΣ ΚΑΙΡΙΔΗΣ (ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ):** Η μόνη περίοδος που δεν ήμασταν στο ΝΑΤΟ ήταν η περίοδος της Νέας Δημοκρατίας. Επί Σύριζα, πάντως, ήμασταν - αυτό θέλει να πει η κυρία Βούλτεψη, για το 2017. Κύριε Δαβάκη, ήμουνα και στην προηγούμενη συνεδρίαση και σας άκουσα για τις κυρώσεις, αλλά η δουλειά εδώ της επιτροπής είναι να επισημάνει αυτά. Εμείς επισημαίνουμε, εσείς εκτελείτε. Λοιπόν, πήρατε την επισήμανση, συνεργαστείτε και με το Υπουργείο Εξωτερικών να έρχονται στην ώρα τους.

**ΑΘΑΝΑΣΙΟΣ ΔΑΒΑΚΗΣ (ΥΦΥΠΟΥΡΓΟΣ ΕΘΝΙΚΗΣ ΑΜΥΝΑΣ):** Είναι μία παλαιά, θα έλεγα - να την αποκαλέσω - παθογένεια της καθυστέρησης των κυρώσεων, της εισαγωγής των συμβάσεων στη Βουλή. Είναι παλιά παθογένεια και είναι πολύ καλό να ερωτηθεί, ίσως από την αντιπολίτευση, πώς μπορεί να προχωρήσει αυτή, πιο γρήγορα.

**ΔΗΜΗΤΡΙΟΣ ΚΑΙΡΙΔΗΣ (ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ):** Το λόγο έχει ο εισηγητής της πλειοψηφίας, ο κύριος Ανδρέας Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ (Εισηγητής Πλειοψηφίας):** Ευχαριστώ κύριε Πρόεδρε, κύριε Υπουργέ, κύριοι συνάδελφοι. Εγώ θέλω να μιλήσω για μια αργοπορημένη σύμβαση. Έχω καταλάβει την αφορμή ή φαντάζομαι - που κάνεις μια άσκηση το 2017 και τώρα έρχεσαι να την κυρώσεις - ίσως η εποχή, τότε, ήταν λίγο αριστερόστροφη και δε θα ήθελε η τότε Κυβέρνηση να δηλώσει, δημόσια, τις ασκήσεις που κάνει με το ΝΑΤΟ στον ελληνικό χώρο. Παρόλα αυτά, μιλάμε για μια κύρωση, η οποία αφορά την τεχνική διευθέτηση μεταξύ του Υπουργείου Εθνικής Άμυνας, της Ελληνικής Δημοκρατίας και του Στρατηγείου Συμμαχικής Διοίκησης, Μικτής Δυνάμεις Νάπολης, σε σχέση με την υποστήριξη φιλοξενούντος έθνους, για την εξέλιξη της άσκησης «NOBLE JUMP 2017».

Στο προτεινόμενο σχέδιο, η κύρωση της τελικής διευθέτησης μεταξύ του Υπουργείου Εθνικής Άμυνας, της Ελληνικής Δημοκρατίας και του Στρατηγείου Συμμαχικής Διοίκησης, Μικτής Δυνάμεις Νάπολης, υπεγράφη από τους εξουσιοδοτημένους εκπροσώπους των δύο μερών, στις 13 και στις 27 Απριλίου, του 2017 αντίστοιχα, στη Νάπολη. Η εν λόγω διευθέτηση ρυθμίζει, συμπληρώνοντας τις ήδη υφιστάμενες, εν ισχύ, συμφωνίες μεταξύ της Κυβέρνησης της Ελληνικής Δημοκρατίας και του Ανώτατού Στρατηγείου Συμμαχικών Δυνάμεων Ευρώπης, το οποίο υπογράφτηκε στις 28 Ιουλίου του 2008, και την 5η Αυγούστου του 2008 αντίστοιχα, και το οποίο κυρώθηκε με το νόμο 3806/2009. Σχετικά με το καθεστώς των δυνάμεών τους, με ημερομηνία υπογραφής της 09.06.1951 και το πρωτόκολλο των Παρισίων, τη διαδικασία παροχής υποστήριξης φιλοξενούντος κράτους, από το κράτος υποδοχής, προς τις Νατοϊκές Δυνάμεις, που διήλθαν από το έδαφος της Ελληνικής Επικράτειας, για τη συγκεκριμένη, καθοδηγούμενη άσκηση από το ΝΑΤΟ.

Η συγκεκριμένη άσκηση έλαβε χώρα, από τις 28 Μαΐου έως τις 22 Ιουνίου, στην περιοχή Σίνκου της Ρουμανίας και αφορούσε την ανάπτυξη των χερσαίων δυνάμεων του ΝΑΤΟ στο πλαίσιο Readiness Action Plan. Στην άσκηση συμμετείχαν και οι ελληνικές δυνάμεις, ενώ παρασχέθηκαν από τη χώρα μας υπηρεσίες φιλοξενούντος έθνους. Ειδικότερα, διατέθηκαν λιμένες αποβίβασης, παρασχέθηκαν υπηρεσίες και διευκολύνσεις υποδοχής προσωρινού στρατωνισμού στις συμμαχικές δυνάμεις, που συμμετείχαν στην άσκηση. Οι συμμαχικές δυνάμεις προέρχονταν από Ηνωμένο Βασίλειο, Ισπανία και Αλβανία. Η αναγκαιότητα της κύρωσης, με τυπικό νόμο, πηγάζει από το άρθρο 28, παράγραφος 1 και 36, παράγραφος 2 του Συντάγματός μας, καθόσον παρασχέθηκαν υπηρεσίες προσωρινού στρατωνισμού σε συμμαχικές δυνάμεις που συμμετείχαν στην εν λόγω άσκηση και, επιπλέον, η εφαρμογή του Μνημονίου προκάλεσε οικονομική επιβάρυνση στην ελληνική πλευρά.

Οι στόχοι και τα οφέλη της Συμφωνίας ήταν ο καθορισμός του πλαισίου της παρουσίας των συμμαχικών δυνάμεων εντός περιοχών της ελληνικής επικράτειας, η εξασφάλιση της ομαλής διεξαγωγής των ασκήσεων και η εμβάθυνση της συνεργασίας με συμμαχικές δυνάμεις. Η προαγωγή και ικανοποίηση των επιδιώξεων της στρατιωτικής διπλωματίας και της εξωτερικής πολιτικής της Ελλάδας, όπως αυτές καταγράφονται στο πλαίσιο της πολιτικής εθνικής άμυνας, και η συνεισφορά στην εκπαίδευση των στελεχών των Ελληνικών Ενόπλων Δυνάμεων, δια της πραγματοποίησης κοινών στρατιωτικών δραστηριοτήτων.

Το παρόν σχέδιο νόμου διαρθρώνεται σε δύο άρθρα. Με τον πρώτο κυρώνεται η εν λόγω Συμφωνία, η οποία διαρθρώνεται με τη σειρά της σε 5 άρθρα και 6 παραρτήματα. Ας μη μπω σε λεπτομέρειες. Αναφέρονται οι τίτλοι επιγραμματικά. Στο άρθρο 1 έχουμε γενικές διατάξεις. Στο άρθρο 2 οικονομικές δραστηριότητες. Στο άρθρο 3 νομικά θέματα. Στο άρθρο 4 εφόδια και υπηρεσίες. Στο άρθρο 5 τελικές διατάξεις και υπάρχουν και 6 παραρτήματα.

Στο δεύτερο άρθρο, καθορίζεται η έναρξη ισχύος του νόμου και μια σειρά από ζητήματα που ρυθμίζονται στην εν λόγω Συμφωνία. Έχει να κάνει με την αποστολή της χώρας μας ως φιλοξενούντος κράτους. Περιγράφονται διεξοδικά οι αρμοδιότητες του νατοϊκού διοικητή του φιλοξενούντος έθνους και των κρατών που αποστέλλουν δυνάμεις. Ρυθμίζονται διεξοδικά τα θέματα της κατανομής των οικονομικών βαρών, μεταξύ των συμμετεχόντων κρατών, βάσει των ισχυουσών Συμφωνιών και της παρούσας, καθώς επίσης και τρόπος επίλυσης διαφορών από αξιώσεις αποζημιώσεων για εφόδια και υπηρεσίες. Διευθετούνται νομικά ζητήματα σχετικά με την απαλλαγή των Νατοϊκών δυνάμεων από φόρους, δασμούς, διόδια, εισφορές. Προβλέπονται τα εφόδια και υπηρεσίες, που παρέχονται στο πλαίσιο της υπό κύρωσης τεχνικής διευθέτησης, με την αναγνώριση ότι οι δυνάμεις των αποστελλόντων κρατών είναι υπεύθυνες για τη δική τους υποστήριξη διοικητικής μέριμνας. Περιγράφονται ζητήματα σχετικά με την έναρξη, τη λήξη, τη τροποποίηση και την καταγγελία της Συμφωνίας, καθώς και τον τρόπο επίλυσης των διαφορών. Η Συμφωνία θα ισχύει έως ότου εκπληρωθούν όλες οι υποχρεώσεις, ενώ είναι δυνατή η καταγγελία της, κατόπιν πρότερης γραπτής ειδοποίησης και οικονομική επιβάρυνση. Η εν λόγω άσκηση έχει λάβει χώρα το οικονομικό έτος 2017, μέσα στο οποίο πραγματοποιήθηκαν οι δαπάνες ύψους 81.569 ευρώ, οι οποίες καλύφθηκαν από τις πιστώσεις του Γενικού Επιτελείου Στρατού. Ως εκ τούτου, δεν προκύπτει νέα οικονομική επιβάρυνση για τον Κρατικό Προϋπολογισμό. Ευχαριστώ, κύριε Πρόεδρε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής)**: Κι εμείς ευχαριστούμε, Κύριε Κατσανιώτη. Το λόγο έχει, τώρα, ο εισηγητής της μειοψηφίας κ. Κατρίνης.

**ΜΙΧΑΗΛ ΚΑΤΡΙΝΗΣ (Εισηγητής της Πλειοψηφίας)**: Ευχαριστώ, κύριε Πρόεδρε. Θα συνιστούσα στους συναδέλφους της Πλειοψηφίας να είναι λίγο πιο εγκρατείς και προσεκτικοί. Γιατί εγώ θα συμφωνήσω ότι το 2017 είχαμε άλλη Κυβέρνηση και καθυστέρησε να έρθει αυτή η Σύμβαση δύο χρόνια, όσα περίπου και η Σύμβαση που κυρώσαμε πριν από μία ώρα, αλλά έχουν περάσει έξι χρόνια από το 2019 μέχρι τώρα. Εσείς είστε Κυβέρνηση και τη φέρνετε μετά από έξι χρόνια. Να πω ότι πριν από δύο μήνες ψηφίσαμε στη Βουλή τη Σύμβαση NGRC, η οποία ήταν από το 2020, από την οποία η Κυβέρνηση είχε αποφασίσει ήδη να βγούμε. Για τα ελικόπτερα, το πρόγραμμα του ΝΑΤΟ. Δηλαδή, έχουμε κι άλλα τραγελαφικά, τα οποία έχουν τη δική σας υπογραφή. Γι’ αυτό καλό θα είναι να είστε λίγο πιο προσεκτικοί.

Κύριε Πρόεδρε, κύριε Υφυπουργέ, κυρίες και κύριοι συνάδελφοι, η εποχή των ψευδαισθήσεων σχετικά με τις προθέσεις εταίρων και συμμάχων απέναντι στην Τουρκία - μια αναθεωρητική δύναμη που απειλεί ευθέως τη χώρα μας με casus beli - ανήκει στο παρελθόν. Νομίζω ότι αυτό καθίσταται σαφές, από το μπαράζ δηλώσεων από αξιωματούχους του ΝΑΤΟ και της Ευρωπαϊκής Ένωσης, που προκρίνουν τη συμμετοχή της Τουρκίας στον ευρωπαϊκό μηχανισμό άμυνας, προμήθεια οπλικών συστημάτων από ευρωπαίους εταίρους, πώληση από τις Ηνωμένες Πολιτείες προηγμένων πυραυλικών συστημάτων, αλλά και τη διαφαινόμενη άρση των κυρώσεων CAATSA από το πεντάγωνο, που θα οδηγήσει στην αποδέσμευση των F-35.

Μόλις προχθές, ο Γενικός Γραμματέας του ΝΑΤΟ, ο Μαρκ Ρούτε, έκανε ευθεία παρέμβαση υπέρ της απόκτησης μαχητικών αεροσκαφών eurofighter από την Τουρκία, ενώ παραμένει ανοιχτό το θέμα meteor, ένα ζήτημα που το έχει συζητήσει και το Υπουργείο Εθνικής Άμυνας. Στην ίδια γραμμή, αλλάζοντας πλήρως τη στάση του Βερολίνου, κινήθηκε και ο νέος καγκελάριος της Γερμανίας, Φρίντριχ Μερτς, στις δηλώσεις που έκανε στις Βρυξέλλες, πριν από μία ακριβώς εβδομάδα, ενώ σειρά αμυντικών συμφωνιών υπογράφηκαν από την Ιταλίδα πρωθυπουργό, κ. Μελόνι, η οποία εξήρε τον αμυντικό ρόλο των γειτόνων μας και την ανάγκη για στενότερη συνεργασία με την Ευρωπαϊκή Ένωση, επειδή κάνουμε μια σύμβαση που έχει σχέση με το ΝΑΤΟ. Αυτά συμβαίνουν τη στιγμή που στις Βρυξέλλες δομείται μια νέα ευρωπαϊκή αμυντική αρχιτεκτονική, ευτυχώς, έστω και με καθυστέρηση. Με τους εταίρους μας, με έναν ρυθμό εντυπωσιακό, να ζητούν τη συμμετοχή της Τουρκίας και να καλούν την Τουρκία σε κλειστές συσκέψεις για την ευρωπαϊκή αμυντική στρατηγική αλλά όχι την Ελλάδα.

Δε χρειάζεται να πω για ποιους λόγους η Τουρκία - και για το casus beli και για την παράνομη κατοχή της Κύπρου και για το γεγονός ότι μια έκθεση της Ευρωπαϊκής Επιτροπής, κύριε Πρόεδρε, που πριν από λίγες μέρες ουσιαστικά επιβεβαίωσε ότι δεν πληροί η γειτονική μας χώρα τα νομικά, θεσμικά και πολιτικά κριτήρια, για ένταξη στην ευρωπαϊκή οικογένεια - δε μπορεί να είναι μέλος του ευρωπαϊκού αμυντικού οργανισμού.

Όμως, προκαλεί εντύπωση - και θέλω να το αναφέρω αυτό πριν μπω στη συζήτηση του νομοσχεδίου - ότι ενώ συμβαίνουν όλα αυτά, ο Έλληνας Πρωθυπουργός και στη συνάντησή του με την κ. Μελόνι και στη συνάντησή του με τον κ. Μερτς και στις Συνόδους Κορυφής, απέφυγε να διατυπώσει ευθέως την ξεκάθαρη θέση, ότι με αυτά τα δεδομένα η Τουρκία και εφόσον δεν αλλάζει τη στάση της, δεν έχει καμία θέση στον ευρωπαϊκό αμυντικό μηχανισμό, ούτε μπορεί να συμμετάσχει σε προγράμματα που αφορούν την ευρωπαϊκή αμυντική βιομηχανία και κοινή αμυντική παραγωγή. Εμείς το έχουμε θέσει ξεκάθαρα, το επιβεβαιώνουμε και το λέμε τώρα ότι η άποψή μας είναι – θεωρούμε ότι πρέπει να είναι και εθνική θέση, γιατί αφορά τον μηχανισμό άμυνας και τη βιομηχανία - ότι δε μπορεί η Τουρκία είναι μέρος αυτού του μηχανισμού.

Κυρίες και κύριοι συνάδελφοι, στις περισσότερες περιπτώσεις, δε θα σας αιφνιδιάσω, το ΠΑΣΟΚ υπερψηφίζει τις διεθνείς συμβάσεις που έρχονται στη Βουλή για κύρωση υπό τη μορφή νομοσχεδίου. Όμως, η σημερινή συζήτηση για την Κύρωση Τεχνικής Διευθέτησης, που αφορά την άσκηση «NOBLE JUMP 2017», μας φέρνει και πάλι αντιμέτωπους με θεμελιώδη ζητήματα θεσμικής λειτουργίας, σεβασμού του Συντάγματος και προστασίας εθνικών συμφερόντων και εξηγώ τι εννοώ.

Το 2009 - σας πάω πολύ πίσω, κύριε Πρόεδρε - όταν η τότε κυβέρνηση της Νέας Δημοκρατίας έφερε προς κύρωση το μνημόνιο κατανόησης μεταξύ Κυβέρνησης της Ελληνικής Δημοκρατίας και του Ανώτατου Στρατηγείου Συμμαχικών Δυνάμεων Ευρώπης, σχετικά με την παροχή υποστήριξης φιλοξενούντος έθνους, κατά τη διάρκεια ασκήσεων επιχειρήσεων του ΝΑΤΟ, το ΠΑΣΟΚ είχε διαφωνήσει με τη διαδικασία κύρωσης και καταψήφισε το σχετικό νομοσχέδιο. Κάνοντας, μάλιστα και πρόταση αναρμοδιότητας του τμήματος διακοπής εργασιών της Βουλής. Σας θυμίζω στους πιο παλιούς συναδέλφους. Εκ μέρους της κυβέρνησης μάλιστα, είχε κληθεί να υποστηρίξει το νομοσχέδιο - έχω και τα πρακτικά εδώ της Βουλής, θα σας τα καταθέσω - ο τότε Υφυπουργός Άμυνας και σημερινός Πρόεδρος της Ελληνικής Δημοκρατίας, κ. Κωνσταντίνος Τασούλας.

Γιατί είχαμε αυτή τη στάση; Γιατί το ΠΑΣΟΚ υποστήριξε τότε και εμμένουμε σε αυτή τη θέση, ότι η κύρωση ενός μνημονίου που εκχωρεί αρμοδιότητες σχετικά με τον έλεγχο περιοχών, λιμένων, αεροδρομίων και κρίσιμων υποδομών, δε μπορούν να γίνονται χωρίς την Ολομέλεια της Βουλής και χωρίς την αυξημένη πλειοψηφία των τριών πέμπτων, όπως απαιτεί το άρθρο 28 του Συντάγματος. Μάλιστα, εισηγητής, τότε, του ΠΑΣΟΚ ήταν ο συνάδελφος ο Βασίλειος Οικονόμου, ο οποίος είχε συνυπογράψει και τη συγκεκριμένη πρόταση και είχε μιλήσει, όπως είπα και στην Ολομέλεια, εκ μέρους της τότε αξιωματικής αντιπολίτευσης.

Δεύτερον, αμφισβητήσαμε το δικαίωμα της κυβέρνησης να υπογράφει γενικώς για λογαριασμό της Ελληνικής Δημοκρατίας, συναλλασσόμενη με έναν εκπρόσωπο του στρατιωτικού σκέλους του ΝΑΤΟ, χωρίς διαβούλευση στο πολιτικό σκέλος, χωρίς διαβούλευση με τους μόνιμους αντιπροσώπους και χωρίς διαβούλευση στο Συμβούλιο Υπουργών του ΝΑΤΟ. Ουδέποτε κυβέρνηση του ΠΑΣΟΚ διαμόρφωσε συνεργασία η οποία δεν είχε περάσει μέσα από το πολιτικό σκέλος.

Τρίτον, χαρακτηρίσαμε εκείνο το μνημόνιο ως ένα πλαίσιο που επιτρέπει σε στρατιωτικές δυνάμεις του ΝΑΤΟ εκχώρηση δικαιωμάτων, όχι μόνο εγκατάστασης, αλλά και δικαιωμάτων που αφορούν το δημόσιο συμφέρον και τα δικαιώματα των πολιτών. Ο στρατιωτικός διοικητής με το τότε μνημόνιο μπορούσε να δεσμεύει υποδομές, να καθορίζει παροχές επιχειρησιακής δράσης εντός της ελληνικής επικράτειας και να λαμβάνει αποφάσεις που παρακάμπτουν τα πολιτικά όργανα του ΝΑΤΟ, και το κυριότερο, του Ελληνικού Κοινοβουλίου. Τότε, η πλειοψηφία είχε επιμείνει, το είχε περάσει από το θερινό τμήμα της Βουλής, το ψήφισε με την πλειοψηφία που διέθετε και η τεχνητή διευθέτηση που σήμερα συζητάμε, με αυτή την πολύ μεγάλη καθυστέρηση που όλοι συμφωνούμε ότι θα πρέπει κάποια στιγμή να θεραπευτεί και το ευχόμαστε, συνδέεται ακριβώς με εκείνη τη συμφωνία. Ενώ, λοιπόν, αφορά γεγονότα του 2017 έρχεται με οκτώ χρόνια καθυστέρηση για Κύρωση. Έχουν ήδη παραχθεί έννομα αποτελέσματα και έχει πραγματοποιηθεί δαπάνη ύψους 81.600 ευρώ, η οποία δεν γνωρίζουμε αν έχει αποζημιωθεί ή αν παραμένει σε εκκρεμότητα.

Ποιό, λοιπόν, είναι το ζήτημα με το παρόν νομοσχέδιο; Η Βουλή ουσιαστικά καλείται να νομιμοποιήσει επιλογές και δράσεις οι οποίες βασίζονται σε ένα προβληματικό πλαίσιο, το οποίο ως ΠΑΣΟΚ είχαμε καταψηφίσει και γι’ αυτό επιφυλασσόμαστε για το εν λόγω νομοσχέδιο. Όμως, αυτό, το λέω για να είναι καθαρό και ευκρινές, κύριε Πρόεδρε, γιατί κατανοείτε και τους λόγους, δεν σημαίνει ότι έχει αλλάξει η στάση μας απέναντι στη συμμετοχή μας προφανώς στο ΝΑΤΟ και στο δυτικό σύστημα ασφαλείας και τη στρατηγική επιλογή της ένταξης της χώρας σε αυτό. Το λέω και το τονίζω για να μην επιτραπεί κανένα περιθώριο παρερμηνείας ή παρεξήγησης. Εμείς δεν διαφωνούμε με την αναγκαιότητα να υπάρχει ένα θεσμικό πλαίσιο συνεργασίας με τη συμμαχία, αλλά με το συγκεκριμένο πλαίσιο και τον τρόπο, ο οποίος, βάσει της λειτουργίας του κοινοβουλευτισμού, θεωρούμε ότι έγινε με έναν τελείως εσφαλμένο τρόπο και βεβαίως πάντα με γνώμονα μας το σεβασμό του Συντάγματος. Σας ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εγώ σας ευχαριστώ, κύριε Κατρίνη, και για το σύντομο της παρέμβασής σας. Επιτρέψτε μου, ωστόσο, μία παρατήρηση. Το πώς σκέφτονται τα υπόλοιπα κράτη μέλη του ΝΑΤΟ, ως προς το ρόλο της Τουρκίας στην ευρωπαϊκή άμυνα, είναι δεδομένο. Εσείς ειδικά το ξέρετε καλύτερα, γιατί συμμετέχετε, εκ μέρους του ΠΑΣΟΚ, στην αντιπροσωπεία της Ελληνικής Βουλής στην κοινοβουλευτική συνέλευση του ΝΑΤΟ. Σας καλώ και εγώ, ως επικεφαλής αυτής της αντιπροσωπείας, να δώσουμε τη μάχη. Το πρόβλημα, κύριε Κατρίνη, είναι ότι στην επόμενη ετήσια Σύνοδο της Κοινοβουλευτικής Συνέλευσης, που θα γίνει στο Ντέιτον του Οχάιο την ερχόμενη εβδομάδα - στα 30 χρόνια από την υπογραφή της σχετικής συμφωνίας για την ειρήνευση στη Βοσνία - θα εκπροσωπηθεί στην ελληνική αντιπροσωπεία, που θα πάει εκεί, μόνο η ΝΔ δια του υποφαινόμενου. Καταλαβαίνω ότι έχετε πάρα πολλές δουλειές, όπως έχουν όλοι οι βουλευτές, αλλά η μάχη για τα εθνικά συμφέροντα και για να πείσουμε τους ξένους συναδέλφους και τα ξένα κοινοβούλια για το δίκαιο των ελληνικών θέσεων, δεν δίνεται μόνο εδώ μεταξύ μας. Δίνεται και εκεί, στα ξένα fora.

Λυπάμαι, λοιπόν, που τα τρία μεγαλύτερα κόμματα, σε κοινοβουλευτική δύναμη, της αντιπολίτευσης, το ΠΑΣΟΚ, ο ΣΥΡΙΖΑ και το ΚΚΕ, το οποίο, επίσης, συχνά ξιφουλκεί στο εσωτερικό, δεν είναι μαζί μου στο Ντέιτον να δώσουν αυτή τη μάχη. Αυτό είναι μια παρατήρηση και ένα παράπονο που το έχω, το γεγονός ότι θα έπρεπε να πάμε όλοι μαζί, σχεδόν δεκαμελής αντιπροσωπεία, όπως πήγαμε στο Μόντρεαλ πέρσι μαζί, να πάμε και στο Ντέιτον. Καλά τα λέμε μεταξύ μας, αλλά να τα ακούσει και κανένας ξένος και να πείσουμε και κανέναν ξένο, λέω εγώ. Δεν αφορά εσάς προσωπικά, αφορά συνολικά. Διότι, εδώ έχουμε ένα συνολικό ζήτημα εκπροσώπησης.

**ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας):** Κύριε Πρόεδρε, ξέρετε πολύ καλά, και νομίζω ότι άλλο θέλατε να πείτε, και κακώς μπήκατε σε αυτή την κουβέντα, ότι και εσείς προσωπικά που ηγείστε της αντιπροσωπείας, σε πολλές κρίσιμες συνεδριάσεις που έγιναν, όπως και αυτή στην Αττάλεια της Τουρκίας, για λόγους είτε αντικειμενικούς είτε δυσκολίας δεν μπορείτε να παρευρεθείτε. Δεν μπορώ, όμως, να συμφωνήσω μαζί σας ότι το ζήτημα της ένταξης της Τουρκίας στον ευρωπαϊκό μηχανισμό άμυνας, είναι ένα θέμα που άπτεται των συζητήσεων της Κοινοβουλευτικής Συνέλευσης του ΝΑΤΟ, που ξέρετε πολύ καλά ποιος είναι ο ρόλος της και ποια είναι τα όριά της.

Άρα, στην τοποθέτησή μου για τη στάση της χώρας απέναντι στους ευρωπαίους εταίρους και τους κινδύνους, που εγκυμονεί η επαναλαμβανόμενη τοποθέτηση πολλών αξιωματούχων της Ευρωπαϊκής Ένωσης, αλλά και οι επιλογές που γίνονται από συμμαχικές χώρες, κυρίως για το ζήτημα του Ευρωπαϊκού Μηχανισμού Άμυνας και το κατά πόσον η Ελλάδα, επιτέλους, θα διατυπώσει - αν η κυβέρνηση, βεβαίως, κύριε Υπουργέ, το πιστεύει - τη θέση ότι δεν πρέπει και δεν μπορεί να συμμετάσχει η Τουρκία στον Ευρωπαϊκό Μηχανισμό Άμυνας. Θα έλεγα να απαντήσει η κυβέρνηση για το προκείμενο και να μην προσπαθούμε, με ένα δικαιολογημένο παράπονο, να μεταθέτουμε αλλού τη συζήτηση, που δεν έχει καμία σχέση με αυτό το οποίο εγώ έθεσα πολιτικά, απευθυνόμενος στην κυβέρνηση.Σας ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Προφανώς και θα απαντήσει η κυβέρνηση. Χαίρομαι που θεωρείτε το παράπονο δικαιολογημένο. Επιστρέφω τη μομφή για την Αττάλεια, διότι ακόμα και ο υποφαινόμενος δεν μπορεί να είναι ταυτόχρονα σε δύο μέρη και εκείνη την περίοδο υπήρχε άλλη Επιτροπή του ΝΑΤΟ, στα Σκόπια, στο Βελιγράδι και στο Σεράγεβο και όσο και να προσπαθήσω να είμαι ταυτόχρονα, δεν γίνεται. Το παράπονο, όμως, παραμένει. Από εκεί και πέρα, ο κύριος Δαβάκης, θα απαντήσει για τις θέσεις της κυβέρνησης σε αυτό το πολύ κρίσιμο και σοβαρό ζήτημα. Προφανώς, χρειάζεται να κάνουμε μια εμπεριστατωμένη συζήτηση σε αυτή την εδώ την Επιτροπή παρουσία και του κ. Γεραπετρίτη και του κ. Δένδια και συμφωνώ μαζί σας και θα γίνει αυτό. Ναι, θα γίνει κυρία Αναγνωστοπούλου, το έχουμε ζητήσει και εμείς. Σας διαβεβαιώ ότι η κ. Μπακογιάννη, είναι σύμφωνη. Το λόγο έχει ο Υφυπουργός Εθνικής Άμυνας, κ. Αθανάσιος Δαβάκης.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Αυτό που έθιξε ο κ. Πρόεδρος, εξ εμπειρίας στην οποία έχει ως Πρόεδρος της Διακοινοβουλευτικής, ως εκπρόσωπος εκ μέρους της Νέας Δημοκρατίας και επικεφαλής της αποστολής μας, είναι μια πραγματικότητα. Χαίρομαι, γιατί με τον Μιχάλη Κατρίνη ήμασταν στην Ουάσιγκτον, πριν δύο χρόνια περίπου και διαμορφώσαμε μια πλήρη εικόνα τι γίνεται, όταν έγινε η τελευταία διάσκεψη στο NDU. Η τουρκική αντιπροσωπεία είναι, θα το έχετε διαπιστώσει και εσείς, κύριε Πρόεδρε, εμφανέστατη, με πολυπρόσωπη παρουσία, κάτι που καταδεικνύει τη σημασία που δείχνει η Τουρκία στην παρουσία της σε όλα τα fora, μεταξύ των οποίων και η Διακοινοβουλευτική Σύνοδος του ΝΑΤΟ. Και πιστεύω ότι κατά τούτο πρέπει όσο μπορούμε περισσότερο να παριστάμεθα και εμείς και να είμαστε. Έχω βρεθεί στην Ουάσιγκτον, εγώ και η κυρία Τζάκρη, πριν από 4 - 5 χρόνια, κανένας άλλος συνάδελφος, με ό,τι αυτό σημαίνει. Αυτή είναι η πραγματικότητα, το λέω για την ιστορία. Πράγματι, πρέπει να συμμετέχουμε. Νομίζω ότι όλοι μας μέσα μας θέλουμε να συμμετέχουμε, αλλά υπάρχουν και αντικειμενικές δυσκολίες. Ο κ. Πρόεδρος, εντόπισε, κάτι πάρα πολύ σημαντικό σε συνδυασμό με την πέραν του Αιγαίου, άλλη πλευρά, ας πούμε, και την παρουσία της. Σας ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εγώ κομπλιμέντο επιχείρησα να κάνω, γιατί σας θέλουμε κύριε Κατρίνη. Πιστέψτε με.

**ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας):** Απ’ ό,τι κατάλαβα, ούτε από τη Νέα Δημοκρατία δεν θα είναι κάποιοι από εσάς.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Η Νέα Δημοκρατία δικαιολογείται, διότι 4 μέλη στον τελευταίο ανασχηματισμό, μεταξύ των οποίων και κ. ο Δαβάκης, έγιναν Υπουργοί και αντικαταστάθηκαν μόλις σήμερα. Τώρα μη μιλήσω για ένα κόμμα, που διασπάστηκε 15 φορές, τα τελευταία δύο χρόνια και έχουμε συνεχώς καινούργια μέλη. Δεν χρειάζεται να πω παραπάνω. Σας διαβεβαιώ ότι η απουσία μερικών συναδέλφων από αυτές τις αποστολές είναι και επιβοηθητική, δεν χρειάζονται να έρχονται, σχόλιο κάνω εγώ. Εσάς, κύριε Κατρίνη, σας θέλουμε κοντά μας. Από εκεί και πέρα, επικεφαλής της πολυπληθούς τουρκικής αντιπροσωπείας ο κ. Τσαβούσογλου, πρώην Υπουργός Εξωτερικών, ο οποίος έχει ένα τεράστιο δίκτυο επαφών και πραγματικά έτσι είναι, όπως τα είπε ο κ. Δαβάκης.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα ήθελα με την άδεια σας μιας και ανοίξατε αυτό τον κύκλο. Κοιτάξτε, δεν έπρεπε να ανοίξει αυτή η συζήτηση εδώ, με αυτόν τον τρόπο, αλλά μιας και άνοιξε, θα θέλαμε να πούμε και εμείς κάτι. Θέλω να παρατηρήσω ότι αυτό που επισημάνατε, κύριε Πρόεδρε, είναι ένα ζήτημα και μας απασχολεί εκ μέρους της «ΠΛΕΥΣΗΣ ΕΛΕΥΘΕΡΙΑΣ». Θα ήθελα να ρωτήσω, γιατί δεν υπάρχει απεύθυνση προς τα μικρότερα κόμματα για να εκπροσωπηθεί η Ελληνική Βουλή; Εμείς ενδιαφερόμαστε να μάθουμε γιατί και περιμένουμε. Είμαστε πρόθυμοι, σε διεθνείς δραστηριότητες του Κοινοβουλίου, να συμμετέχουμε όπως συμμετέχουμε όσο μπορούμε με τις δυνάμεις που έχουμε. Σας ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Σας ευχαριστώ, αλλά είναι θέμα Κανονισμού. Το λόγο έχει ο Ειδικός Αγορητής της Κ.Ο. «Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ. Κεδίκογλου.

**ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Ευχαριστώ, κύριε Πρόεδρε. Ξεκινώντας, λοιπόν - ήδη με υπερασπίστηκε κατά κάποιον τρόπο ο κ. Κατρίνης - αλλά θεωρώ ότι επειδή αφορά τον ΣΥΡΙΖΑ πρέπει να δώσω μια απάντηση. Δε μπορεί τώρα η κυβέρνηση να ειρωνεύεται ότι ήρθε αργά, γιατί αυτό έγινε επί ΣΥΡΙΖΑ. Είχαμε δύο χρόνια από το 2017 και το 2019 σταμάτησε να είναι κυβέρνηση και τα υπόλοιπα χρόνια της κυβέρνησης να τα αφήνουμε και να λέμε ότι δεν υπάρχει καθυστέρηση. Και πραγματικά εγώ απορώ, γιατί αυτές οι Συμβάσεις - παρακολούθησα και την προηγούμενη, κύριε Υπουργέ, συζήτηση - που υπήρχε καθυστέρηση 2 – 2,5 ετών, που εν πάση περιπτώσει είναι κάτι το σύνηθες. Όταν, τώρα, είναι 7 και 8 χρόνια δεν καταλαβαίνω, αν είναι αδυναμίες των υπηρεσιών, είναι κάτι το οποίο παρέπεσε; Δεν υπήρχε κανένας λόγος να μην έρθουν, ούτε ιδεολογικός φαντάζομαι ούτε κανένας πρακτικός λόγος. Από τότε βέβαια και οι τιμές έχουν αλλάξει, τα πάντα έχουν αλλάξει.

Εν πάση περιπτώσει, ερχόμαστε σήμερα να κυρώσουμε μία Σύμβαση, η οποία είναι τυπική, όπως ειπώθηκε, και για αυτό λέμε για άλλα πράγματα πιο πολύ παρά για τη Σύμβαση αυτή καθαυτή. Θα πω δυο λόγια όμως και εγώ, γιατί κάτι πρέπει να πω για το ιστορικό. Να επαναλάβω, δηλαδή, κάποια από αυτά που είπε ο Εισηγητής της Νέας Δημοκρατίας. Ότι από τις 6 έως τις 14 Ιουνίου του 2017 πραγματοποιήθηκε στη Ρουμανία η άσκηση του ΝΑΤΙΟ, στην οποία συμμετείχαν περίπου 4.000 στελέχη των Ενόπλων Δυνάμεων από 10 κράτη - μέλη και ο σκοπός της άσκησης, όπως είχε σχεδιαστεί, ήταν ο έλεγχος των διαδικασιών ανάπτυξης και λειτουργικότητας του επιχειρησιακού συμμαχικού σχηματισμού.

Εκεί, λοιπόν, η Ελλάδα συμμετείχε στην άσκηση, παρέχοντας υπηρεσίες φιλοξενούντος έθνους κατά τη διέλευση από περιοχές της Βόρειας Ελλάδας. Όχι όλων αυτών των κρατών, αλλά του Ηνωμένου Βασιλείου, της Ισπανίας και της Αλβανίας. Και συγκεκριμένα, είχαμε παροχή διευκολύνσεων στον αερολιμένα και στο λιμένα Αλεξανδρούπολης - κατά την εκφόρτωση και φόρτωση προσωπικού και μέσων -, διάθεση καταλυμάτων στρατιωτικών και για το προσωπικό, παροχή συνοδείας και ασφάλειας κατά την είσοδο διέλευσης και έξοδό τους από τη χώρα, λειτουργία και στελέχωση τοπικού συντονιστικού κέντρου υποστήριξης στην Αλεξανδρούπολη, παροχή υπηρεσιών διοικητικής μέριμνας και υπηρεσιών υγείας και παροχή τηλεπικοινωνιακών υπηρεσιών.

Όπως σωστά ειπώθηκε, με το παρόν σχέδιο νόμου ρυθμίζεται συμπληρωματικά, με τις ήδη υφιστάμενες εν ισχύ συμφωνίες, το Μνημόνιο Κατανόησης MEU μεταξύ της κυβέρνησης της Ελληνικής Δημοκρατίας και του Ανώτατου Στρατηγείου Συμμαχικών Δυνάμεων της Ευρώπης. Αυτή η άσκηση, όπως είπαμε, διεξήχθη από 28 Μαΐου έως 22 Ιουνίου στην περιοχή της Ρουμανίας και η παροχή των παραπάνω υπηρεσιών που ανέφερα επέφερε μια οικονομική επιβάρυνση συνολικού ύψους 81.600 ευρώ. Το ποσό αυτό ακούγεται μικρό βέβαια, μπορεί να είναι και σχετικά μεγάλο για αυτά που κάναμε, αλλά είναι ένα ποσό που νομίζω ότι δεν θα πρέπει να μας απασχολήσει περαιτέρω.

Είπαμε για τα δύο άρθρα και από κει και πέρα πώς αυτά λέγονται και ορίζονται. Να πω μονάχα ότι στο άρθρο 3 που, διάβασα, λέει «ρυθμίζονται νομικά ζητήματα σχετικά με την απαλλαγή των νατοϊκών δυνάμεων από φόρους, δασμούς, διόδια, εισφορές, μεταφορά όπλων, προστασία δύναμης, προστασία του περιβάλλοντος και όλες τις συναφείς συμβατικές υποχρεώσεις αξιώσεις». Τα προηγούμενα τα καταλαβαίνω. Εγώ δεν καταλαβαίνω, δηλαδή, απαλλάσσεται και από θέματα προστασίας περιβάλλοντος ή ότι μπαίνουν θέματα προστασίας περιβάλλοντος;

Έτσι όπως το λέει εδώ, λέει ουσιαστικά ότι μπορούν να μπουν νατοϊκές δυνάμεις, δεν θα πληρώσουν φόρους, δασμούς, διόδια. Εντάξει αυτό το καταλαβαίνω το οικονομικό κομμάτι, αλλά και για το κομμάτι της προστασίας του περιβάλλοντος, εδώ, δηλαδή, ίσως υπάρχει μια υπερβολή που είμαι σίγουρος, ότι επειδή ακολουθεί ο Ειδικός Αγορητής του Κ.Κ.Ε. θα έχει πολλά να πει για το πως δίνουμε γη και ύδωρ στο ΝΑΤΟ.

Στο άρθρο 4 στην παράγραφο 4.1 αναφέρονται οι υποχρεώσεις του κράτους υποδοχής προς τα αποστέλλοντα κράτη ως προς το ζήτημα της διοικητικής μέριμνας τα εξής: «η φιλοξενούσα χώρα παρέχει υποστήριξη με κάθε δυνατό τρόπο υπό την προϋπόθεση ότι υφίσταται μια τέτοια δυνατότητα βάσει των διαθέσιμων πόρων και προτεραιοτήτων».

Τώρα , να μην πω περισσότερα για τα παραρτήματα και τα τεχνικά κομμάτια, τα οποία δεν έχουν και μεγάλη σημασία. Θεωρώ, επειδή πράγματι είμαστε σε μια κρίσιμη φάση, αντί να λέμε σκωπτικά για το εάν ο ΣΥΡΙΖΑ είναι υπέρ του ΝΑΤΟ και γιατί δεν έφυγε. Δεν είπε ποτέ ο ΣΥΡΖΑ ότι δεν ήταν στο ΝΑΤΟ την εποχή που ήταν κυβέρνηση και νομίζω όλες τις υποχρεώσεις του, τις τήρησε με το παραπάνω.

Σήμερα, όμως, έχουμε μια νέα πραγματικότητα, που πρέπει να τη δούμε. Έχουμε μια αναβάθμιση της Τουρκίας -είτε μας αρέσει, είτε δεν μας αρέσει. Νομίζω ότι ο Ερντογάν έχει αναδειχθεί όχι απλά σε έναν περιφερειακό παίκτη, αλλά βλέπουμε να έχει καταφέρει να μπορεί να διατηρεί καλές σχέσεις και με τη Ρωσία του Πούτιν και, ταυτόχρονα, να είναι μέλος του ΝΑΤΟ. Και, αυτήν τη στιγμή, να είναι ο άνθρωπος που φιλοξενεί, για δεύτερη φορά, στην Κωνσταντινούπολη –επειδή, προφανώς, τού έχουν εμπιστοσύνη τα δύο μέρη- τις συνομιλίες για πιθανή ειρήνευση στο Ουκρανικό. Όλα αυτά πρέπει να τα δούμε, να μάς προβληματίζουν.

Επίσης, υπάρχει το θέμα της κοινής ασφάλειας, όπου εκεί δεν θα πρέπει εμείς να σταματήσουμε να έχουμε τις ενστάσεις μας. Δηλαδή, να έχουμε ένα μηχανισμό ReARM Europe (*Επανεξοπλισμός της Ευρώπης*) που η Τουρκία, επειδή έχει ισχυρή αμυντική βιομηχανία από ευρωπαϊκές χώρες, τη θέλουν να είναι μέσα. Και θα έχουμε το παράδοξο, ενδεχομένως, να κατασκευάζονται όπλα εκεί, τα οποία κάποια από αυτά εν δυνάμει μπορεί να χρησιμοποιηθούν εναντίον μας. Γιατί ποιός είναι ο αντίπαλος αυτού του μηχανισμού; Είναι η Ρωσία. Εν πάση περιπτώσει, εμείς έχουμε έναν αντίπαλο, από τον οποίο θεωρητικά κινδυνεύουμε και από εκεί θα πρέπει να έχουμε τις εγγυήσεις. Εάν χρειαστεί, μπορεί η Ευρώπη να εγγυηθεί ότι η Τουρκία δεν θα προχωρήσει στα όποια επεκτατικά σχέδια;

Επίσης, έχουμε τα σήματα του Γενικού Γραμματέα Μάρκ Ρούτε, πρόσφατα, προς τη Γερμανία, για τα περιβόητα EUROFIGHTER, όπου ζήτησε να επιτραπεί η πώληση των EUROFIGHTER προς την Άγκυρα. Επίσης, να παρακάμψει και τις πιέσεις της Ελλάδας προς ευρωπαϊκές χώρες να μην αγοράζουν όπλα και να μην προχωρούν στις Εξοπλιστικές Συμφωνίες με την Τουρκία, στο πλαίσιο του ReARM Europe, με το σκεπτικό ότι το ευρωπαϊκό κεκτημένο δεν συμβαδίζει με συμφωνία με χώρες που απειλούν κράτη μέλη της Ένωσης.

Και επίσης, δυστυχώς, φαίνεται να υπάρχει και προσωπική επιλογή πια του Προέδρου Τραμπ για άρση του εμπάργκο για τα F35. Εμείς βασιζόμαστε πιο πολύ στις πιέσεις του Ισραήλ προς τις Ηνωμένες Πολιτείες να μην αρθεί αυτό το εμπάργκο. Θυμάστε ότι, όταν τότε, στη Βουλή, το είχε επισημάνει για τα F35 ο Πρόεδρος, τότε, του ΣΥΡΙΖΑ ο Αλέξης Τσίπρας, είχε βρει τότε πάλι την ειρωνεία από τον Πρωθυπουργό για τα F35.

Δυστυχώς, λοιπόν, φαίνεται ότι και στο κομμάτι των εξοπλισμών υπάρχει ένα θέμα. Καλό, λοιπόν, είναι όλοι να κοιτάμε, από δω και πέρα, τι κάνουμε συνολικά ως ελληνική ηγεσία και ως ελληνικό Κοινοβούλιο και να μην δίνουμε τόσο σημασία σε μια Σύμβαση που ήρθε, τυπικά βεβαίως, 8 χρόνια μετά - όπως είπα. Εμείς είμαστε θετικοί - από ό,τι καταλάβατε- όχι μόνο γιατί είναι μια τυπική Σύμβαση, αλλά και γιατί είχε γίνει και επί των ημερών του ΣΥΡΙΖΑ και θα ήταν και λίγο παράλογο σήμερα να είμαστε αρνητικοί. Αυτά, κυρία Πρόεδρε. Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής):** Και εγώ σάς ευχαριστώ. Κύριοι συνάδελφοι, δεν μπορώ να καταλάβω. Ένα αστείο έκανα. Χάσατε το χιούμορ σας όλοι; Είπα ότι θυμηθήκαμε. Δεν είπα για τις καθυστερήσεις. Από καθυστερήσεις είμαστε συνηθισμένοι, όχι μόνο σε αυτό το Υπουργείο, σε όλα τα Υπουργεία. Απλώς είπα ότι θυμηθήκαμε και το 2017 ήμασταν στο ΝΑΤΟ. Και εσείς είπατε ότι πότε, όσο ήταν στην κυβέρνηση ο ΣΥΡΙΖΑ, τάχθηκε κατά του ΝΑΤΟ; Εγώ λέω όσο δεν ήταν στην κυβέρνηση, που λέγατε ότι θα αυτοδιαλυθεί, ότι θα το διαλύσετε κλπ. Εσείς το φέρατε και για το μεταναστευτικό, με τον συνεταίρο σας τον Καμμένο. Πρώτη φορά ήρθε το ΝΑΤΟ στο Αιγαίο. Δεν ξέρω τι έκανε, αλλά πάντως ήταν εδώ. Αλλά, εντάξει τώρα, λίγο χιούμορ. Και ο συνάδελφος από το ΠΑΣΟΚ έσπευσε να σάς υπερασπιστεί, γιατί θυμήθηκε και το «ΕΟΚ και ΝΑΤΟ το Ίδιο Συνδικάτο». Τελικά, τι νόημα είχε; Εγώ μία φρασούλα είπα και το κάνατε ολόκληρο θέμα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** *(Ομιλεί εκτός Μικροφώνου)* Είμαστε μία ωραία ατμόσφαιρα, εδώ.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής):** Ναι, είμαστε μια ωραία ατμόσφαιρα. Είπα ότι και το 2017 ήμασταν στο ΝΑΤΟ. Δεν είπα κάτι άλλο. Και άρχισε μια συζήτηση περί του ΝΑΤΟ. Λοιπόν, ωραία, δεν πειράζει. Κάθε σκέψη που κατατίθεται είναι καλή. Δεν υπάρχει πρόβλημα. Τώρα, θα δώσω το λόγο στον Ειδικό Αγορητή της Κοινοβουλευτικής Ομάδας του Κομμουνιστικού Κόμματος Ελλάδας τον συνάδελφο τον κύριο Νίκο Παπαναστάση. Ορίστε.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κυρία Πρόεδρε.

Έφυγε ο κ. Καιρίδης, αλλά του οφείλω μια απάντηση, για την πρόσκληση να παρευρεθούμε και εμείς στο Dayton, με τη λυκοσυμμαχία εκεί πέρα. Το Κομμουνιστικό Κόμμα θα είναι εκεί, όπως είναι σε κάθε μάζωξη αυτού του εγκληματικού μηχανισμού, μαζί με εκατομμύρια των λαών που το ΝΑΤΟ έχει χύσει το αίμα τους. Όπως στην Κορέα, όπως στη χούντα, όπως στην Κύπρο για την εισβολή και τις τεράστιες ευθύνες του, όπως στα Ίμια, όπως το έγκλημα στη Γιουγκοσλαβία, όπως στην Παλαιστίνη και στην Ουκρανία. Αυτά είναι τα εγκλήματα του ΝΑΤΟ. Και εμείς είμαστε πάντοτε εκεί, όπου βρίσκεται, για να μην πω την έκφραση «τρίβουμε στα μούτρα αυτών, που είναι εκεί πέρα, τις πομπές τους». Αυτή είναι η απάντηση στον κύριο Καιρίδη, για την πρόσκληση που μάς έδωσε.

Για το θέμα το σημερινό. Βρισκόμαστε σε μια περίοδο που η κυβέρνηση, μέσω της εφαρμογής της αντιλαϊκής πολιτικής της, επιτυγχάνει θηριώδη πλεονάσματα από τη λαϊκή φοροαφαίμαξη και δαπανά τεράστια, αντίστοιχα, ποσά για στρατιωτικούς εξοπλισμούς, για τις πολεμικές ανάγκες του ΝΑΤΟ, ενώ επικαλείται περιορισμένες δημοσιονομικές δυνατότητες για να περιορίσει ακόμη περισσότερο τις λεγόμενες κοινωνικές παροχές στην υγεία, στην παιδεία και αλλού.

Στην εξωτερική πολιτική, τώρα. Ο χαρακτήρας της στρατηγικής που εμπλέκει τη χώρα και το λαό σε νέες πολύ μεγάλες περιπέτειες, μέσω της στήριξης των νατοϊκών και ευρωενωσιακών επιλογών. Η Ελλάδα συμμετέχει ποικιλοτρόπως στους δύο πολέμους που βρίσκονται σε εξέλιξη στην περιοχή μας. Στην Ουκρανία και στη Μέση Ανατολή. Υπάρχει μια κατάπτυστη συμφωνία Ελλάδας – ΗΠΑ, κατ’ όνομα και μόνο αμυντική, αλλά στην πραγματικότητα πολύ, μα πολύ, επιθετική και προσδιορίζει σε σημαντικό βαθμό και την αποστολή των Ελληνικών Ενόπλων Δυνάμεων αυτή η συμφωνία. Μπορεί, σήμερα, το περιεχόμενο και ο αντίκτυπος αυτής της συμφωνίας να μην είναι τόσο γνωστά στον ελληνικό λαό γιατί, με εξαίρεση το Κομμουνιστικό Κόμμα Ελλάδας, όλα τα υπόλοιπα κόμματα φροντίζετε είτε να αποσιωπάται είτε να συσκοτίζεται το πραγματικό περιεχόμενό τους.

Το ίδιο κάνει η κυβέρνηση και σήμερα. Φέρνει μια συμφωνία που εδραζόταν σε ένα MoU, ένα μνημόνιο συνεργασίας, που αφορούσε μια άσκηση που έγινε πριν από οκτώ χρόνια, για να νομοθετήσει κάποια πλαίσια που η ισχύς τους δεν έχει ακόμη τελειώσει. Το λέω αυτό ως αναφορά σε όσους προλαλήσαντες είπαν ότι: «Μα έχει τελειώσει αυτό». Αλήθεια, έχει τελειώσει ο όρος «φιλοξενούσα χώρα»; Έχει τελειώσει το περιεχόμενό αυτής της έννοιας; Δεν γίνονται ασκήσεις σήμερα, δεν γίνονται διελεύσεις από τον ελλαδικό χώρο, από την Αλεξανδρούπολη, από τη Βόρεια Ελλάδα, από την Καβάλα, νατοϊκών στρατευμάτων; Από πότε τελείωσε; Και γιατί όλοι αποποιείστε την έννοια αυτού του όρου και τις ευθύνες που φέρουν οι ελληνικές κυβερνήσεις;

Όμως ήταν αρχές του Ιουνίου του 2017, όταν εξελίχθηκε στη χώρα μας - έχει καταγραφεί στην ιστορία και δεν σβήνεται με κανένα ετεροχρονισμένο μνημόνιο - μία από τις μεγαλύτερες ασκήσεις. Η άσκηση «NOBLE JUMP» του 2017 και δεν ήταν μία οποιαδήποτε άσκηση. Χάραξε πλαίσια αυτή η άσκηση. Αποτέλεσε μια ευρύτατη δοκιμή των λεγόμενων Logistics - συστήματα διαχείρισης εφοδιασμού και υλικοτεχνικής υποστήριξης - και όπως είπε τότε ο αλήστου μνήμης πρώην Γενικός Γραμματέας του ΝΑΤΟ, κύριος Στόλτενμπεργκ, ότι: «Δοκίμασε τις ικανότητες όλων των συμμετεχόντων να διεκπεραιώσουμε μια σημαντική δύναμη κρούσης όπου χρειαστεί». Αυτός ήταν ο ρόλος της Ελληνικής Κυβέρνησης τότε. Η χώρα, με πρωτοβουλίες της Κυβέρνησης, τότε, ΣΥΡΙΖΑ - ΑΝΕΛ ανέλαβε τον κρίσιμο ρόλο του κόμβου σε αυτές τις μεταφορές.

Αλήθεια, δεν το παίζουν οι σημερινές κυβερνήσεις αυτό τον ρόλο; Αυτό τον επικίνδυνο, για τον λαό, ρόλο ανέλαβε, χωρίς κανένα δισταγμό, η κυβέρνηση ΣΥΡΙΖΑ – ΑΝΕΛ, στις προσπάθειές της για γεωστρατηγική αναβάθμιση των επιχειρηματικών ομίλων της χώρας, εμπλέκοντας βαθύτερα το λαό σε επικίνδυνους ιμπεριαλιστικούς σχεδιασμούς και ενδοιμπεριαλιστικούς ανταγωνισμούς. Για την ιστορία, σε αυτή την άσκηση συμμετείχαν 4.000 στελέχη Ενόπλων Δυνάμεων. Συμμετείχαν 10 κράτη και δεν θα τα πω τώρα για την οικονομία του χρόνου. Όμως η τότε Διοικητής του Στρατηγείου της Νάπολης, η οποία διηύθυνε αυτές τις επιχειρήσεις, η Ναύαρχος Μισέλ Χάουαρντ, εξήρε την υποστήριξη της Ελλάδας - να ο όρος - ως «φιλοξενούσα χώρα».

Τον επαναλαμβάνω και τον ξαναεπαναλαμβάνω αυτό τον όρο, γιατί το περιεχόμενο αυτής της έννοιας κυριαρχεί στην τεχνική διευθέτηση, τη σημερινή, που συζητάμε. Και, βέβαια, ως περιεχόμενο, το ξαναείπα πριν από λίγο, πάντα υπάρχει. Να σημειωθεί ότι οι υποχρεώσεις της φιλοξενούσας χώρας - οι συνάδελφοι μου, οι πρώην στρατιωτικοί, τα γνωρίζουν πάρα πολύ καλά αυτά - δηλαδή και της Ελλάδας αυτού του είδους τις νατοϊκές δραστηριότητες, ήδη είχαν συμφωνήσει, από τις 5 Αυγούστου του 2008 επί κυβέρνησης ΝΔ. Ήταν συμφωνημένα αυτά.

Τότε είχε υπογραφεί και το αντίστοιχο Μνημόνιο και η υπογραφή εκείνου του μνημονίου, να το θυμίσουμε, βασιζόταν μεταξύ άλλων και στη Νατοϊκή Συμφωνία της 19ης Ιουνίου του ’95, που ποιός δεν είχε υπογράψει; Η κυβέρνηση του ΠΑΣΟΚ για να ρυθμίσει τις υποχρεώσεις της Ελλάδας ως Φιλοξενούσα Χώρα σε Νατοϊκή Άσκηση του ’17, δηλαδή επί κυβέρνησης ΣΥΡΙΖΑ.

Σε αυτή τη σκυταλοδρομία, λοιπόν, της παράδοσης/παραλαβής της σκυτάλης των Νατοϊκών υποχρεώσεων, όλα τα Κόμματα που κυβέρνησαν μέχρι σήμερα, συμμετέχουν ομονοούντα απόλυτα. Κύριε Ναύαρχε, με συγχωρείτε, τότε ήσασταν εσείς και στα μέσα και στα έξω, αλλά αυτή είναι η πραγματικότητα. Επειδή όμως το MOU, ή μάλλον να το πούμε στη γλώσσα μας, «Μνημόνιο Αλληλοκατανόησης και Συνεργασίας», αποτελεί μία μη δεσμευτική Συμφωνία μεταξύ δύο ή περισσοτέρων Μερών, επί του προκειμένου της Ελλάδας και της Νατοϊκής Διοίκησης, η Κυβέρνηση σήμερα καταθέτει μια τεχνική διευθέτηση, για να δώσει σε αυτές τις απαράδεκτες προβλέψεις την υπόσταση νόμου και όχι μία απλή νομική διευθέτηση ετεροχρονισμένη.

Άρα, η Κυβέρνηση νομοθετεί και καθορίζει τους όρους και τις προϋποθέσεις, για την πολιτική και στρατιωτική βοήθεια που παρέχει η Ελλάδα στις Νατοϊκές στρατιωτικές δυνάμεις σε περίοδο ειρήνης, σε καταστάσεις έκτακτης ανάγκης, σε κρίσεις και σε πολεμικές συγκρούσεις. Αυτές τις διευκρινίσεις τις προβλέπει το MoU. Δηλαδή την κάθε στιγμή, δεν εξαιρεί τίποτε. Ο κατάλογος, τώρα, των παραχωρήσεων που συμφωνούν όλα τα Κόμματα, να κάνει η Ελληνική Κυβέρνηση στα Νατοϊκά στρατεύματα και στις Νατοϊκές στρατιωτικές διοικήσεις είναι στην κυριολεξία επαίσχυντη. Αλλά ας τα αφήσουμε αυτά για την Ολομέλεια, για να μην αρχίσει και διαμαρτύρεται η κυρία Πρόεδρος.

Θυμίζουμε πως με αφορμή την άσκηση "NOBLE JUMP", σύσσωμη η Κοινοβουλευτική Ομάδα του Κομμουνιστικού Κόμματος Ελλάδας είχε καταθέσει κοινοβουλευτική ερώτηση προς τους Υπουργούς Άμυνας και Εξωτερικών, απαιτώντας τις πάγιες θέσεις του «Κομμουνιστικού Κόμματος», απεμπλοκή της Χώρας από τους ιμπεριαλιστικούς σχεδιασμούς, μη χρησιμοποίηση Ελληνικού εδάφους και κλείσιμο των βάσεων. Ταυτόχρονα τότε και ας τα θυμηθούμε αυτά, να το θυμηθούν και αυτοί οι οποίοι μας βλέπουν από τις κάμερες, οι δυνάμεις του ΚΚΕ και της ΚΝΕ είχαν μπλοκάρει κομβόι Νατοϊκών οχημάτων που πέρναγαν από το Ελληνικό έδαφος καθ’ οδόν για την άσκηση της Ρουμανίας.

Όμως, το πιο συγκλονιστικό απ’ όλα και τελειώνω κυρία Πρόεδρε, ήταν το γεγονός ότι στρατιώτες σε όλη τη Χώρα με ανοιχτές επώνυμες επιστολές, εξέφρασαν με θάρρος την αντίθεσή τους στην εμπλοκή της Χώρας στα εγκληματικά Νατοϊκά σχέδια. Θα ολοκληρώσουμε την τοποθέτησή μας και πραγματικά, πάντοτε, πάνω στις προβλέψεις του MOU, που ρύθμιζαν αυτές τις Συμφωνίες, στην Ολομέλεια. Φυσικά το «Κομμουνιστικό Κόμμα Ελλάδας» «καταψηφίζει» αυτή την τεχνική διευθέτηση. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής):** Ευχαριστώ κι εγώ, κύριε συνάδελφε. Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κυρία Πρόεδρε.

Κατ’ αρχήν, αν μου επιτρέπετε κύριε Υφυπουργέ, πριν τη σημερινή Συμφωνία σε σχέση με την προηγούμενη διάσωσης. Σας ρώτησα αν έχει υπογραφεί από την Αίγυπτο και θα ήθελα να συνεχίσω από ποια Κόμματα, επειδή πολύ σωστά είπε η κυρία Μπακογιάννη, παίζει πάντοτε ρόλο στην εξωτερική μας πολιτική αν, το πόσα και ποια Κόμματα έχουν υπογράψει.Εδώ μου απαντήσατε ότι δεν χρειάζεται, επειδή είναι μονομερής. Δυστυχώς δεν κατάλαβα τί ακριβώς εννοείτε, αφού η Συμφωνία υπεγράφη και από τις δύο Χώρες, στην Ελλάδα στις 22/10.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Σας είπα δεν χρειάζεται να υπογραφεί.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Μου είπατε δεν χρειάζεται να υπογραφεί και αυτό δεν το κατάλαβα. Γιατί δεν χρειάζεται; Γιατί δεν χρειάζεται να κυρωθεί;

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Nα κυρωθεί.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Υπεγράφη από τις δύο Χώρες, όπως μου είπατε, αλλά δεν χρειάζεται να κυρωθεί. Αυτό πραγματικά δεν το κατάλαβα, γιατί δεν χρειάζεται; Γιατί πρέπει να κυρωθεί δηλαδή μόνο από εμάς και όχι από την Αίγυπτο; Αν θέλετε, μου το εξηγείτε, γιατί δεν το κατάλαβα. Έχει σχέση με το καθεστώς της Αιγύπτου ή κάτι τέτοιο; Θα μου πείτε.

Τώρα όσον αφορά την παρούσα Σύμβαση, υπεγράφη το 2017 και αφορά μία εσωτερική άσκηση του ΝΑΤΟ που έγινε το 2017. Κατατίθεται δε σήμερα, μετά από οκτώ χρόνια, για έγκριση, με τη δικαιολογία στην Αιτιολογική - έχει και Αιτιολογική Έκθεση - πως υπήρχε κενό στη διαδικασία, δηλαδή ότι δεν υπήρχαν ξεκάθαροι κανόνες για το πώς και πότε εγκρίνονται τέτοιες Συμφωνίες με το ΝΑΤΟ. Κάτι που είναι διαφορετικό από αυτό που είπατε προηγουμένως όταν ερωτηθήκατε. Τι ισχύει από τα δύο; Η Αιτιολογική λέει ότι δεν υπάρχουν ακριβείς κανόνες. Κατά την Κυβέρνηση, την καταθέτει τώρα για να κλείσει η εκκρεμότητα και να είναι νομικά καλυμμένη η Χώρα, ενώ έτσι τακτοποιείται το θεσμικό κενό και αναγνωρίζεται το κόστος υποστήριξης, που ανέρχεται στα 81.600 ευρώ. Σας είπα τι λέει η Αιτιολογική, κύριε Υφυπουργέ. Τώρα τί είπατε εσείς είναι κάτι διαφορετικό, αυτό τόνισα.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):**Συνεχίστε, θα σας απαντήσω σε όλα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Χωρίς να επεκταθούμε τώρα σε λεπτομέρειες, αφού δεν έχει νόημα μετά από τόσα χρόνια ,οι υπηρεσίες που παρείχαμε αφορούσαν διευκολύνσεις στον Αερολιμένα και στο Λιμένα της Αλεξανδρούπολης, κατά την εκφόρτωση και εκφόρτωση προσωπικού και μέσων. Η διάθεση καταλυμάτων στρατωνισμού, η παροχή συνοδείας και ασφάλειας, υπηρεσιών υγείας, τηλεπικοινωνιών και διοικητικής μέριμνας, μέσω Συντονιστικού Κέντρου Υποστήριξης στην Αλεξανδρούπολη. Κι όλα αυτά κόστισαν μόνο 81.600 ευρώ. Δύσκολα το πιστεύουμε.

Η ερώτησή μας, εδώ, είναι γιατί πραγματικά έρχεται στη Βουλή, εάν πρόκειται για ένα στρατιωτικό θέμα του ΝΑΤΟ; Για την απαλλαγή όσων πήραν αποφάσεις έγκρισης; Δεν εντάσσεται στα πλαίσια των υποχρεώσεών μας στο ΝΑΤΟ; Όπως αναφέρεται πάντως, βασίζεται σε Μνημόνιο κατανόησης μεταξύ της Κυβέρνησης της Ελληνικής Δημοκρατίας και του Ανώτατού Στρατηγείου Συμμαχικών Δυνάμεων Ευρώπης, αναφορικά με την παροχή υποστήριξης φιλοξενούντος Κράτους, για την εκτέλεση επιχειρήσεων ασκήσεων του ΝΑΤΟ. Υπογεγραμμένο στις 28 Ιουλίου και 5 Αυγούστου του 2008.

Ό,τι και να είναι, βέβαια, το θέμα παραμένει προβληματικό. Για να καταλάβουμε έγινε μία παρέμβαση επί Ελληνικού Εδάφους και ενώ προβλεπόταν έγκριση της Βουλής, δεν ζητήθηκε και δεν δόθηκε; Τί είδους εξοπλισμός μεταφέρθηκε και από πού; Πέρασε από κατοικημένες περιοχές; Λογικά ναι, φυσικά, αφού αναφέρεται το Πολιτικό Λιμάνι της Αλεξανδρούπολης και το Πολιτικό Αεροδρόμιο. Μήπως δεν δόθηκε πληροφόρηση για λόγους ασφαλείας; Δηλαδή, για την αποφυγή διαδηλώσεων που τελικά έγιναν, αν δεν κάνω λάθος, από το ΚΟΥΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ;Ενδεχομένως για την αποφυγή σαμποτάζ, κάτι που αναφέρουμε λόγω και της μετακίνησης πυρομαχικών προς την Ουκρανία, μετά την έναρξη του πολέμου με τη Ρωσία;

Εμείς, πάντως, έχουμε προειδοποιήσει για τους κινδύνους, σχετικά με τη σιδηροδρομική μεταφορά, πριν τα Τέμπη. Ενώ είχαμε καθησυχαστική απάντηση από τον τότε Υφυπουργό και φυσικά τον πιστέψαμε. Λίγους μήνες δε μετά και πριν πάλι τα Τέμπη, πέρασε νόμος για τη Σιδηροδρομική Ασφάλεια 50 /14/ 23, όπου δεν είχαν συμπεριληφθεί τα Μέρη της Κοινοτικής Οδηγίας 2016/798, σχετικά με τη μεταφορά επικίνδυνων φορτίων. Κάτι που είχαμε επίσης επισημάνει εκείνη την εποχή και δεν πήραμε καμία απάντηση τότε.

Τέλος, μπορεί να συνεχίζονται ακόμη και σήμερα τέτοιες κινήσεις του ΝΑΤΟ, χωρίς καμία έγκριση; Τί γίνεται εάν συμβεί κάποιο ατύχημα σε μια τέτοια περίπτωση; Θα μάθουμε μετά ότι ήταν μετακινήσεις του ΝΑΤΟ ή θα αποσιωπηθεί έτσι, ώστε να μην καταλογιστούν ευθύνες; Σε ορισμένα άρθρα τώρα τα εξής.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): *Εκτός Μικροφώνου.***

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ –ΚΥΡΙΑΚΟΣ ΒΕΛΟΠΟΥΛΟΣ»):** Σε καμία περίπτωση. Απλά κάνουμε συγκεκριμένες ερωτήσεις, δεν είμαστε εναντίον της συμμετοχής. Απλά κάνουμε κάποιες ερωτήσεις που αν θέλετε απαντάτε. Και προηγουμένως σας ρώτησα, δώσατε, δε δώσατε σχεδόν καμία απάντηση, αν θέλετε και τώρα απαντάτε. Δικαίωμά σας.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): *Εκτός Μικροφώνου.***

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ –ΚΥΡΙΑΚΟΣ ΒΕΛΟΠΟΥΛΟΣ»):** Ό,τι θέλετε.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): *Εκτός Μικροφώνου.***

**ΣΟΦΙΑ ΒΟΥΛΤΕΨΗ (Προεδρέυουσα της Επιτροπής ):** Υπουργέ, επειδή δεν καταγράφεστε αυτή τη στιγμή, δεν θα κάνετε διάλογο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ –ΚΥΡΙΑΚΟΣ ΒΕΛΟΠΟΥΛΟΣ»):** Δεν έκανα διάλογο κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρέυουσα της Επιτροπής):** Θα κάνετε τις ερωτήσεις, σημειώνει ο Υπουργός και στο τέλος θα μιλήσει. Γιατί ο Υπουργός έχει κλειστό το μικρόφωνο του και δε μπορεί να καταλάβει και ο κόσμος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ):** Όμως εγώ δεν έκανα διάλογο και μη μου καταλογίζετε τέτοιο θέμα.

**ΣΟΦΙΑ ΒΟΥΛΤΕΨΗ (Προεδρέυουσα της Επιτροπής):** Εγώ δεν καταλόγισα κάτι. Είπα απλώς ότι δεν θα κάνετε διάλογο, γιατί δεν ακούγεται και δεν γίνεται κατανοητό στον κόσμο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Εντάξει, λοιπόν, στα άρθρα τώρα. Στο 1.8 αναφέρεται ότι τις υπηρεσίες του φιλοξενούντος Κράτους, τις σχεδιάζει ο Διοικητής του ΝΑΤΟ, ο όποιος είναι αλλοδαπός. Ενώ η Ελλάδα μόνο της παρέχει. Έτσι γράφει και έτσι είναι. Επομένως εδώ, υπάρχει θέμα παραχώρησης Εθνικής Κυριαρχίας, που δεν είμαστε σε θέση να γνωρίζουμε τί κίνδυνο συνεπάγεται. Αφού δεν ξέρουμε τις λεπτομέρειες - για τη συγκεκριμένη άσκηση πάντα μιλάω - της άσκησης. Επομένως πώς να την εγκρίνουμε;

Στο άρθρο 3.1 - αν και δεν έχει κανένα νόημα εκ των υστέρων. Στο άρθρο 3.1, οι δαπάνες απαλλάσσονται από φόρους και τέλη. Πόσο είναι οι φόροι που χαρίστηκαν και δεν αναφέρονται από το Γενικό Λογιστήριο του Κράτους; Δεν συμφωνούμε πάντως, ποτέ με τέτοιες φοροαπαλλαγές. Όπως ούτε με το επόμενο άρθρο το 3.2 που αφορά Δασμούς και Φόρους.

Στο άρθρο 3.3 αναφέρεται ότι οι ξένες ένοπλες δυνάμεις, κατά τη διαμετακόμιση και παραμονή τους στο έδαφος της Ελλάδας, θα αποθηκεύουν και θα μετακινούν πυροβόλα και όπλα στα ασφαλή και σφραγισμένα εμπορευματοκιβώτια. Αλλά όσο βρίσκονται στο Ελληνικό έδαφος, απαγορεύεται αυστηρά η μεταφορά και χρήση πυροβόλων όπλων και πυρομαχικών. Σημαίνει ότι έφεραν τα όπλα και τα άφηναν στο Λιμάνι; Πώς μετακινούνται; Άοπλοι;

Στο άρθρο 3.4, το φιλοξενόν κράτος έχει την ευθύνη της προστασίας. Εδώ πάλι δεν αναφέρεται κανένα κόστος, τουλάχιστον για το θέμα της προστασίας. Στο άρθρο 3.8, προβλέπεται ότι οι τυχόν διαφορές, που προκύπτουν από την εφαρμογή της Συμφωνίας, θα επιλύονται μέσω διαβουλεύσεων. Δεν συμφωνούμε, επειδή αφορά σημαντικούς κινδύνους, οπότε θα πρέπει να υπάρχει διαφάνεια στα Δικαστήρια στο βαθμό βέβαια που είναι δυνατόν λόγω εθνικής ασφαλείας.

Κλείνοντας, όπως αναφέραμε η άσκηση έχει γίνει ήδη. Όπως επίσης οι δαπάνες που, σύμφωνα με το Γενικό Λογιστήριο, ήταν μόλις 81.600 ευρώ και, όπως είπα προηγουμένως, μας φαίνονται πάρα πολύ λίγα. Οπότε στην ουσία δεν έχει νόημα η συζήτηση. Εκτός αυτού, αντιλαμβανόμαστε, φυσικά, ότι η στρατιωτική συνεργασία προβλέπεται στα πλαίσια της συμμετοχής μας στο ΝΑΤΟ, με την οποία βέβαια δεν έχουμε καμία αντίρρηση ούτε εκφράσαμε ποτέ αντίθετη άποψη. Εντούτοις, θεωρούμε απαράδεκτη την καθυστέρηση της Κύρωσης, ειδικά επειδή αφορά πολεμικό υλικό σε κατοικημένες περιοχές όπου δεν γνωρίζουμε καν εάν υπήρξε κίνδυνος από την έκθεση των πολιτών εν αγνοία τους. Ευχαριστώ πολύ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής):** Ωραία, ευχαριστώ πολύ. Και τώρα τον λόγο έχει η Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ», η κυρία Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):**

Ευχαριστώ κυρία Πρόεδρε. Κύριε Υφυπουργέ, θέλω να ξεκινήσω, καταρχάς, από αυτό που είπε ο κύριος Καιρίδης, πριν αποχωρήσει. Ως εκπρόσωπος εδώ της ΝΕΑΣ ΑΡΙΣΤΕΡΑΣ, έχω ζητήσει επανειλημμένα και θα το κάνουμε και γραπτώς, να γίνει μία κοινή συνεδρίαση, μία συνεδρίαση της Επιτροπής Εξωτερικών και Εθνικής Άμυνας, παρουσία και των δύο Υπουργών, και του Υπουργού Εξωτερικών και του Υπουργού Εθνικής Άμυνας. Βρισκόμαστε σε κρίσιμη περίοδο γεωπολιτικών ανακατατάξεων και το να μη συζητάμε στη Βουλή, για το τί γίνεται και τί θέση έχει η χώρα μας και τα κόμματα, είναι ένα μείζον πρόβλημα. Θα το ζητήσουμε και γραπτώς.

Δεύτερον, είπε και στην προηγούμενη συνεδρίαση ο Εισηγητής μας, στην κύρωση της Συμφωνίας με την Αίγυπτο - θα το επαναλάβω και εγώ τώρα - άκουσα τον συνάδελφο, τον κύριο Κόκκαλη από τον ΣΥΡΙΖΑ, άκουσα τον κύριο Κατρίνη να λέει και δικαίως, όπως ακούσαμε όλοι τον κύριο Ρούτε, τον Γενικό Γραμματέα του ΝΑΤΟ, να μιλάει με ένθερμο τρόπο για την Τουρκία και από την άλλη μεριά να ζητάει επιτακτικά και τη συμμετοχή της Τουρκίας στην Ευρωπαϊκή Άμυνα και την άρση των απαγορεύσεων, από τη μεριά των Ηνωμένων Πολιτειών, αλλά και της Γερμανίας, για τα Eurofighter. Αυτό είναι γεγονός.

Από την άλλη μεριά, ακούω τον κύριο Κατρίνη που είπε ότι «η κυβέρνηση πρέπει να αρνηθεί, να αντισταθεί» και όλα αυτά. Και καταλήγει βέβαια ότι «είμαστε υπέρ του ΝΑΤΟ, της στρατηγικής του ΝΑΤΟ κλπ». Κάτι δεν πάει καλά, κάτι δεν λέμε με ανοιχτά λόγια. Σε τέτοιες γεωπολιτικές ανακατατάξεις ή παίρνουν θέση τα κόμματα, συζητάμε σε σχέση με αυτές τις θέσεις ή δεν μπορούν να μένουν στη ρητορική αντιπαράθεσης, η οποία δεν οδηγεί πουθενά.

Όσο για το σχέδιο, για την πολιτική «βγαίνουμε από το ΝΑΤΟ», εγώ έχω να σημειώσω κάτι. Όταν ο ΣΥΡΙΖΑ έκανε τη Συμφωνία των Πρεσπών, που η ενίσχυση μιας χώρας ήταν μέσα στο ΝΑΤΟ, είτε εκτός ΝΑΤΟ εξαρτάται από τις συμμαχίες που φτιάχνει στην «αυλή» της, στον περίγυρο της είχε γίνει ο χαμός ο μεγάλος. Εδώ λοιπόν έχουμε την Τουρκία να είναι ένα γεγονός και η δύναμή της, από την άλλη μεριά έχουμε το Ισραήλ και πρέπει να πάρουμε θέση. Με ποιον είμαστε και τι κάνουμε και τί εθνική πολιτική έχουμε πια; Ο ελληνικός λαός τα καταλαβαίνει αυτά, καταλαβαίνει ότι χαλάμε, δαπανάμε άπειρα χρήματα για εξοπλιστικά, για να υπερεξοπλιστούμε στο όνομα της εθνικής απειλής της Τουρκίας. Τα οποία αυτά υπερ εξοπλιστικά βέβαια, από την άλλη μεριά, αναπληρώνονται αμέσως από την Τουρκία, έχουν ήδη αναπληρωθεί και τι κάνουμε εμείς;

Τί κάνουμε, εμείς, ακριβώς; Αν δε γίνει αυτή η συζήτηση με ανοιχτά λόγια και τί πολιτική έχει κάθε Κόμμα, θα παίζουμε τα συνηθισμένα παιχνίδια «ποιός είναι πιο πατριώτης από τον άλλον». Εμείς, ως ΝΕΑ ΑΡΙΣΤΕΡΑ, και έχοντας συνείδηση του ρόλου και της ιστορίας της Αριστεράς στην Εθνική Ιστορία - η οποία δεν έπεσε ποτέ σε μεγάλες προδοσίες, δε συμμετείχε, ούτε στο κυπριακό είχε καμία ανάμειξη, άλλοι είχαν ανάμειξη, «υπερπατριώτες» είχαν ανάμειξη στην κυπριακή προδοσία και για να μην πάμε πιο πριν - μπορούμε να λέμε και έχουμε καθήκον, να λέμε τα πράγματα με το όνομά τους.

Τώρα ερχόμαστε σε αυτή την Κύρωση. Εγώ, δε θα πω ότι μετά από 8 χρόνια θυμηθήκαμε να κυρώσουμε μία συμφωνία, για την πολυεθνική άσκηση που έγινε στο πλαίσιο του ΝΑΤΟ το 2017. Δε θα επικαλεστώ - το επικαλέστηκε ο συνάδελφος, ο Ανδρέας ο Κατσανιώτης, αλλά χωρίς να λέει όλη την ουσία του άρθρου - το άρθρο 28 του Συντάγματος όπου λέει «οι διεθνείς συμφωνίες που επιδρούν σε θέματα κυριαρχίας ή έχουν ιδιαίτερη σημασία, πρέπει να κυρώνονται στη Βουλή». Όταν κυρώνονται, όμως, με τέτοια καθυστέρηση, χωρίς να έχει προηγηθεί κανένας πολιτικός διάλογος, τότε πάλι κοροϊδευόμαστε μεταξύ μας. Δηλαδή, κάνουμε μία συζήτηση 8 χρόνια μετά που τι δείχνει; Ερχόμαστε εκ των υστέρων, να πούμε, εμείς, «ναι» ή «όχι»; Έχει γίνει.

Όμως, εδώ, υπάρχει κάτι άλλο. Γιατί την κυρώνουμε, τώρα, τη συμφωνία; Τι μας έπιασε και την κυρώνουμε; Μήπως, για να φτιάξουμε ένα νομοθετικό πλαίσιο, να μη χρειάζεται, πια, η Βουλή να μιλάει καθόλου; Στο όνομα του 2017 να κυρώνουμε συμφωνία το 2025 στο πλαίσιο, όμως, μιας άλλης πραγματικότητας. Γιατί μπορούμε να λέμε ότι «το κάνουμε για τότε», τώρα, όμως, η πραγματικότητα είναι διαφορετική, πολύ πιο πολύπλοκη και πολύ πιο επικίνδυνη. Η χώρα μας ως φιλοξενών έθνος - έτσι γράφεται στην Κύρωση - δε θα δίνει λόγο στην Βουλή, για το «ποιός περνάει», «για ποιό λόγο περνάει» - είναι μόνο τεχνικές διευθετήσεις; Πού συμμετέχει και για ποιό λόγο συμμετέχει και εμπλέκεται η χώρα μας σε τέτοιες καταστάσεις, αυτό δε θα το ξέρει η Βουλή; Όταν βλέπουμε, πολύ περισσότερο, ότι η χώρα μας μπαίνει όλο και πιο βαθιά, δηλαδή, μπήκε πολύ βαθιά αυτά τα χρόνια του πολέμου στην Ουκρανία, έχει μπει στο θέμα του πολέμου της Ουκρανίας.

Άρα, λοιπόν, σήμερα που συζητάμε, έχουμε κάποια γεγονότα πάρα πολύ σημαντικά και θεωρώ ότι με αυτή τη συμφωνία δεν κυρώνουμε κάτι που έγινε το 2017. Κυρώνουμε ό,τι έχει γίνει μέχρι σήμερα και ό,τι θα γίνει από δω και πέρα και δεν είναι οι τεχνικές διευθετήσεις - επιμένω σε αυτό -, είναι το πολιτικό νόημα και το πολιτικό πρόσημο που έχουν όλα αυτά. Πολύ περισσότερο όταν έχουμε σήμερα πλήρη επανενεργοποίηση της Ανατολικής Πτέρυγας του ΝΑΤΟ, αμερικανική στρατιωτική παρουσία στην Ελλάδα τεράστια, αυξημένες ροές στρατευμάτων μέσω Ελλάδας προς Βουλγαρία, Ρουμανία, Πολωνία και συνεχή ερωτήματα για το «πώς» και «γιατί εμπλέκεται η Ελλάδα άμεσα ή έμμεσα στον πόλεμο της Ουκρανίας». Εδώ, είναι πολιτική η συζήτηση και επειδή ήρθατε, κ. Καιρίδη, το επαναλαμβάνω και θα το καταθέσουμε και γραπτώς ως ΝΕΑ ΑΡΙΣΤΕΡΑ: Συνεδρίαση της Επιτροπής Εξωτερικών Υποθέσεων και Εθνικής Άμυνας παρουσία των 2 Υπουργών. Ευχαριστώ και επιφυλάσσομαι για την Ολομέλεια.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κεδίκογλου Συμεών, Πολάκης Παύλος, Ψυχογιός Γεώργιος, Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Το Προεδρείο συμφωνεί απόλυτα στην πρόταση, την έχουμε διαβάσει στους Υπουργούς, αυτό μόνο μπορώ να πω και θα γίνει σύντομα. Σας ευχαριστώ πολύ, κυρία Αναγνωστοπούλου. Το λόγο έχει τώρα ο Ειδικός Αγορητής της Κ.Ο. «ΝΙΚΗ» μέσω Webex, ο κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Σας ευχαριστώ πολύ. Κυρίες και κύριοι συνάδελφοι, όλοι γνωρίζουμε πως η συμμετοχή της χώρας μας σε διεθνείς σχηματισμούς συνεπάγεται δικαιώματα αλλά και υποχρεώσεις. Συνεπώς, δεν υπάρχει κάποιος λόγος για την καθυστέρηση εισαγωγής στη Βουλή επί οκτώ χρόνια μιας διεθνούς συμφωνίας, η οποία αποτελεί μέρος και συνέχεια μιας γενικότερης σχέσης με το ΝΑΤΟ. Είναι αναμενόμενο πως θα υπάρξουν σημεία συμφωνίας και σημεία διαφωνίας από την Αντιπολίτευση και κριτική κάθε είδους. Αλλά δεν είναι κατανοητή η καθυστέρηση αυτή, που άρχισε από προηγούμενες κυβερνήσεις, αν αναλογιστεί κανείς το αρχικό Μνημόνιο Κατανόησης MoU που έχει υπογραφεί από το 2008.

Εκείνο που εμείς, ως Βουλή, μπορούμε να αναδείξουμε είναι τα προβληματικά σημεία της Σύμβασης και της συμμετοχής μας, αν υπάρχουν, ώστε να επαναδιαπραγματευτούμε με καλύτερους όρους. Τέτοια σημεία θα δούμε στη συνέχεια πως υπάρχουν στο άρθρο 3 και στο 4. Το σημαντικότερο σημείο είναι ίσως η παράγραφος 1.8Γ, στα σημεία 3, 4 και 5, επειδή εκεί ρητά αναφέρεται ότι οι λήπτες υπηρεσιών σέβονται τους νόμους, κανόνες και κανονισμούς της χώρας υποστήριξης, δηλαδή της Ελλάδας, και την αποζημιώνουν για κάθε λαμβανόμενη υπηρεσία. Οπότε, σε ό,τι αφορά την ισότητα συμμετοχής μας αυτό είναι ξεκαθαρισμένο, ανεξαρτήτως του αν συμφωνεί κανείς ή όχι με τη γενική στρατηγική του ΝΑΤΟ, στην περιοχή που για την άσκηση ήταν η Βουλγαρία και η Ρουμανία.

Τα οικονομικά ζητήματα αποσαφηνίζονται περαιτέρω στο δεύτερο μέρος και είναι αναμενόμενα τα όσα αναφέρονται. Δηλαδή, η χώρα μας αποζημιώνεται για τις παρεχόμενες υπηρεσίες από τα κράτη που συμμετέχουν. Δωρεάν θα είναι η παροχή στρατιωτικών εγκαταστάσεων για τη διέλευση ή διαμονή, αλλά αυτό είναι μέρος της γενικότερης συμμετοχής μας στη Συμμαχία. Δηλαδή, η χρήση της βάσης της Αλεξανδρούπολης, παραδείγματος χάρη, δεν προκαλεί κάποιο κόστος στο ελληνικό κράτος. Η υποστήριξη από εμπορικά μέσα θα πληρώνεται από το κράτος που κάνει χρήση. Οπότε, δεν υπάρχει κάποια υπερβολική δαπάνη. Άλλωστε, με 4.000 συμμετέχοντες στρατιωτικούς είναι πολύ μικρή η δαπάνη αν είναι μόνο 81.600 ευρώ, όπως υπολόγισε το Γενικό Λογιστήριο του Κράτους. Διατηρούμε μια επιφύλαξη για την αποτίμηση αυτή, λόγω και της εμπλοκής των Υγειονομικών Σωμάτων που αναφέρεται στο ίδιο άρθρο, η οποία θεωρούμε ότι σε αυτά τα ζητήματα η συμμετοχή μας ήταν επωφελής.

Τα μέρη που προκαλούν ερωτηματικά είναι το τρίτο μέρος και το τέταρτο, που αντιστοιχούν στα άρθρα 3 και 4. Το άρθρο 3 αφορά τα νομικά θέματα, εφόσον οι ρόλοι έχουν συμφωνηθεί και αποσαφηνιστεί και είδαμε ότι γίνεται σεβαστή η νομοθεσία του κράτους φιλοξενίας, της Ελλάδος. Ενώ στο τρίτο μέρος εμφανίζονται διάφορες ανατροπές, όπως απαλλαγή από φόρους, δασμούς και λοιπά, αλλά και διατάξεις και προβλέψεις για διακίνηση όπλων στο άρθρο 3.3 κλπ. Αυτά προκαλούν ερωτηματικά, καθώς είναι αντιφατικά με τα προηγούμενα του πρώτου και δεύτερου μέρους.

Η επιφύλαξη στο κείμενο, όποτε είναι δυνατό και σύμφωνα με τους εφαρμοζόμενους κανόνες και τη νομοθεσία του φιλοξενούντος κράτος όπως αρμόζει, δεν γνωρίζουμε κατά πόσο τηρήθηκε και αν τηρήθηκε. Αν μεν η διακίνηση προσώπων και υλικών αφορά εκτός της άσκησης γεγονότα ή αιτίες και σκοπούς, τότε δεν πρέπει να υπάρξουν εξαιρέσεις. Ενώ αν αφορά εντός της άσκησης, αυτή η μετακίνηση πρέπει να γίνει με ιδιαίτερο τρόπο, δηλαδή με στρατιωτικά μέσα, στα οποία δεν τίθεται θέμα τέτοιων ελέγχων.

Το κείμενο παραπέμπει στο Πρωτόκολλο των Παρισίων και στη “PfP SOFA” του ΝΑΤΟ, που είναι ειδικές συμβάσεις που αφορούν την κατάσταση του προσωπικού του ΝΑΤΟ, όταν βρίσκεται σε χώρα υποδοχής μέλος αυτού. Εκείνο που ζητείται στο άρθρο 3 παράγραφος 1Β είναι η εξομοίωση δασμών και φόρων με τον εγχώριο στρατό. Οπότε, αυτό το ζήτημα πρέπει να διευκρινιστεί και να απαντηθεί, ώστε να γνωρίζουμε και για την Άσκηση του 2017 τί ακριβώς ίσχυε, αλλά και για μελλοντικές ασκήσεις.

Αυτό αφορά ζητήματα μετακίνησης μέχρι και το 3.7, διότι παραμένει ασαφές, στην παρούσα, ο τρόπος κίνησης προσώπων και υλικών και παραπέμπει σε άλλα κείμενα. Αυτό δεν πρέπει να αφεθεί στην επιλογή των κρατών-μελών, αλλά είναι γενικός κανόνας. Δεν αποσαφηνίζεται αν αφορά φάση προετοιμασίας αυτή η εξαίρεση. Αλλά και πάλι δεν θα μπορούσε να γίνει με αυτό το τρόπο, διότι θα παραβίαζε την εγχώρια νομοθεσία. Ίσως θα πρέπει να αναθεωρηθούν τα μέρη της Συμφωνίας από το τρίτο και μετά, διότι έρχονται σε αντίφαση με τα προηγούμενα. Πρέπει να διαχωριστούν οι δραστηριότητες που εμπίπτουν στην άσκηση από εκείνες που δεν εμπίπτουν.

Το ερώτημα για τον τρόπο κίνησης αφορά και τη μυστικότητα της άσκησης. Αν η άσκηση ήταν μυστική, τότε και η διακίνηση έπρεπε να γίνει με τους συνήθεις όρους. Χωρίς απαλλαγές ή εξαιρέσεις φόρων κλπ., γιατί παραβιάζει τη μυστικότητα με την επίδειξη νατοϊκής ταυτότητας κλπ. Και, γενικά, χωρίς να δημιουργείται λόγος για ειδική μεταχείριση, γιατί αλλιώς παραβλάπτεται η μυστικότητα. Ενώ αν δεν ήταν μυστική η διακίνηση, ούτε για το λόγο αυτό πρέπει να γίνουν εξαιρέσεις και προνομιακή μεταχείριση στο προσωπικό των συμμαχικών δυνάμεων, εφόσον κινούνται συμβατικά. Η εξαίρεση σημαίνει, ότι θα γίνει χρήση των ειδικών τρόπων μετακίνησης με στρατιωτικά μέσα. Αλλιώς, σε περίπτωση πραγματικής ανάγκης και εξέλιξης πολεμικών γεγονότων, μια τέτοια τακτική θα βλάψει και τον άμαχο πληθυσμό, καθώς θα τον καταστήσει ασπίδα για τις συμμαχικές δυνάμεις που θα έχουν αναμειχθεί με αυτόν για λόγους προστασίας των δυνάμεων αυτών, αλλά και τις συμμαχικές δυνάμεις, διότι δε θα μπορεί να τους παρασχεθεί η δέουσα προστασία, όντας διάχυτες εντός του πληθυσμού.

Το τέταρτο μέρος, με το παράρτημα γ’, σε συνδυασμό, θα πρέπει να επανεξεταστεί σε ορισμένα σημεία, διότι περιλαμβάνει και ζητήματα δύσκολα διαχειρίσιμα. Από την συνοδευτική Έκθεση του Γενικού Λογιστηρίου του Κράτους την οποία προαναφέραμε, πληροφορούμαστε, ότι το κόστος συμμετοχής μας, σε ότι αφορά υποστηρικτικές ενέργειες, καύσιμα οχημάτων, έξοδα διατροφής και καθαριότητας, αγορά ηλεκτρονικών υπολογιστών και πληροφοριακών συστημάτων και λοιπές αμοιβές προσωπικού, ήταν 81.600 ευρώ.

Υπάρχουν όμως και τρία ζητήματα που απαιτούν προσοχή. Είναι η διάθεση επικίνδυνων υλικών και η πιθανότητα μόλυνσης λόγω αυτών. Είναι οι επικοινωνίες και το φάσμα που πρέπει να παρασχεθεί δωρεάν, κάτι που αντιφάσκει με άλλα σημεία και η παντός είδους προστασία, ακόμη και πυροπροστασία, που μπορεί να μας κοστίσει σημαντικά σε περίπτωση νέας παρόμοιας άσκησης, ειδικά σε θερινούς μήνες. Και ειδικά τώρα που απομειώνεται αριθμητικά τα στρατόπεδα ανά την Επικράτεια. Αυτές οι παροχές του παραρτήματος γ’, πρέπει να επανεξεταστούν όλες επί των νέων δεδομένων, όπως και η Σύμβαση συνολικά, γιατί έχουν αλλάξει πολλά από το 2008 στις Ένοπλες Δυνάμεις. Κάποιοι κίνδυνοι έχουν αναβαθμιστεί και άλλοι έχουν απομειωθεί και ανάλογα μεταβλήθηκαν και τα κόστη που τους αφορούν.

Εν κατακλείδι, επί της αρχής, θεωρούμε επωφελή την παρούσα Σύμβαση. Επιφυλασσόμαστε, όμως, για επιμέρους σημεία, κυρίως στο τρίτο και τέταρτο μέρος, τα οποία αναφέραμε περιληπτικά και θα τα αναπτύξουμε περισσότερο στην Ολομέλεια και για τον λόγο αυτό επιφυλασσόμαστε. Ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Θαυμάσια. Το λόγο έχει, τώρα, ο Ειδικός Αγορητής της ΠΛΕΥΣΗΣ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ κύριε Πρόεδρε. Στην αρχή της συνεδρίασης, έθεσα θέμα επί της διαδικασίας, σχετικά με τη Σύμβαση που έχουμε μπροστά μας με το ΝΑΤΟ και η οποία έχει υπογραφεί, όπως ειπώθηκε από την αρχή, πριν από 8 χρόνια το 2017, και αφορά την υιοθέτηση από τη χώρα μας, του ρόλου της υποστήριξης Φιλοξενούντος Έθνους στην εκτέλεση μιας άσκησης του ΝΑΤΟ, μαζί με τη Βουλγαρία και τη Ρουμανία, που έλαβε χώρα στη χώρα μας, στην Ελλάδα, το 2017. Ειπώθηκε από τον κ. Υφυπουργό, προς απάντηση της ερώτησης που θέσαμε επί της διαδικασίας, ότι η Σύμβαση αυτή ήρθε με καθυστέρηση 8 ετών, ότι αποτελεί μια από τις παθογένειες του τρόπου με τον οποίο κυρώνονται οι Διεθνείς Σύμβαση στη Βουλή. Το γεγονός ότι έρχονται με τόσο μεγάλες καθυστερήσεις, η ΠΛΕΥΣΗ ΕΛΕΥΘΕΡΙΑΣ δεν έχει χάσει ευκαιρία να το επισημαίνει αυτό από τότε που εκλεγήκαμε στη Βουλή, γιατί το παρατηρούμε διαρκώς. Ειπώθηκε, επίσης, από την πλευρά του Εισηγητή της Ν.Δ., ότι αυτό βαρύνει τον ΣΥΡΙΖΑ, ο οποίος έπρεπε να την κυρώσει, την κυβέρνηση του ΣΥΡΙΖΑ, που έπρεπε να την κυρώσει μέχρι το 2019. Βεβαίως, από το 2019 μέχρι σήμερα, 6 χρόνια από τα 8 χρόνια αυτά, κυβέρνηση είναι η Ν.Δ.

Το ζήτημα, όμως, πέρα από το ποιός ευθύνεται - γιατί οι ευθύνες είναι φανερές σε όλους όσους μας ακούν – έχει να κάνει και με τον τρόπο με τον οποίο κυρώνονται οι διεθνείς συμβάσεις. Εδώ έχουμε μια περίπτωση αντισυνταγματικής πρακτικής. Έχει εφαρμοστεί το περιεχόμενο αυτής, δεν έχουμε απλώς μια καθυστέρηση μια σύμβασης η οποία έχει ανασταλεί μέχρι να κυρωθεί από τη Βουλή. Εδώ, έχει λάβει χώρα η άσκηση για την οποία παραχωρήσαμε το ρόλο της υποστήριξης φιλοξενούντος έθνους στο ΝΑΤΟ. Έχει πραγματοποιηθεί και ακόμη δεν έχει κυρωθεί η σύμβαση από τη Βουλή κύριε Πρόεδρε. Αυτό έχει συμβεί και σε άλλες αμυντικές συμβάσεις. Θυμάμαι τον περασμένο Ιούλιο δύο συμβάσεις με τη Σαουδική Αραβία, που υπεγράφησαν το 2021 - αν θυμάμαι καλά και το 2022 - και είχαν εφαρμοστεί, προτού κυρωθούν από τη Βουλή.

Είχαμε επίσης, προχθές ,άλλες διεθνείς συμβάσεις - από άλλο Υπουργείο - και ρώτησα τότε τον Υφυπουργό, αν έχει εφαρμοστεί η σύμβαση την οποία κυρώνουν με μεγάλη καθυστέρηση. Είχε πει ο Υφυπουργός Ναυτιλίας, ότι αφού δεν έχει κυρωθεί η σύμβαση από τη Βουλή δεν μπορεί να εφαρμοστεί. Εδώ, έχουμε πλέον μία πάρα πολύ σοβαρή κατάσταση. Έχει εφαρμοστεί αυτή η σύμβαση χωρίς να έχει κυρωθεί από τη Βουλή και δεν είναι η πρώτη φορά που συμβαίνει. Αυτό δείχνει, φοβόμαστε, όχι μόνο την ολιγωρία της Κυβέρνησης, αλλά το γεγονός ότι η Βουλή δεν γίνεται σεβαστή και ο ρόλος των κοινοβουλευτικών θεσμών δεν γίνονται σεβαστός από τις εκάστοτε Κυβερνήσεις, οι οποίες εφαρμόζουν διεθνείς συμβάσεις ερήμην των εκπροσώπων του λαού. Αυτό είναι πολύ σοβαρό. Δεν είναι μόνο θέμα καθυστέρησης κύριε Υπουργέ, είναι και κάτι άλλο, το οποίο δεν πρέπει να γίνεται αποδεκτό. Και αναρωτιόμαστε πόσες άλλες συμβάσεις θα ξεφυτρώσουν από τα συρτάρια των Υπουργείων, που πάσχουν από αυτές τις χρόνιες παθογένειες και τις οποίες θα βλέπουμε εδώ και θα ανακαλύπτουμε ότι εφαρμόστηκαν ερήμην της συνταγματικά προβλεπόμενης διαδικασίας και της Βουλής. Θα έπρεπε όλοι να διαμαρτυρηθούμε για αυτό και το μόνο που αναφέρθηκε μέχρι τώρα είναι ότι υπάρχει καθυστέρηση. Εδώ υπάρχει εφαρμογή κι αυτό είναι πάρα πολύ σοβαρό και δεν είναι η πρώτη φορά που γίνεται.

Τώρα στον χρόνο που απομένει, θέλω να αναφερθώ (ενν. στη σύμβαση). Η ίδια η σύμβαση είναι για να υποστηρίξει μια άσκηση του ΝΑΤΟ. Δεν θα αναφερθώ στο περιεχόμενό της, γιατί, δεν έχει σημασία να τις συζητάμε αφότου έχει εφαρμοστεί και μετά από οκτώ χρόνια. Το μόνο που έχω να παρατηρήσω είναι ότι και εδώ, στα οφέλη και στα κόστη της σύμβασης, στην αιτιολογική έκθεση πραγματικά ίσως θα μπορούσε ο κ. Υφυπουργός να μας απαντήσει. Η αιτιολογική έκθεση έχει συνταχθεί τώρα ή συντάχθηκε τότε που υπεγράφη η σύμβαση και έπρεπε να έρθει; Γιατί, μας κάνει ιδιαίτερη εντύπωση το γεγονός ότι στις αιτιολογικές εκθέσεις, οι πίνακες για τα οφέλη, δείχνουν πολλά οφέλη και οι πίνακες για τα κόστη ή τους κινδύνους της σύμβασης, πάντα μένουν κενοί ώστε να μην υπάρχει κανένας κίνδυνος οτιδήποτε κάνει η Κυβέρνηση ή να μην υπάρχει κανένα κόστος. Δεν υπάρχει ούτε ένας σταυρός στα κουτάκια που αναφέρονται σε κόστη, ενώ υπάρχει κόστος προβλεπόμενο από την έκθεση του Υπουργείου και την έκθεση του Γενικού Λογιστηρίου του Κράτους. Ούτε κι αυτό δεν μπαίνετε σε κόπο να βάλετε. Δημιουργείτε την πλασματική εικόνα ότι όλα είναι καλώς καμωμένα και το ό,τι φέρνει η Κυβέρνηση δεν έχει ρίσκο, δεν έχει κόστος, μόνο οφέλη και αυτό είναι απαράδεκτο στον τρόπο νομοθέτησης.

Το ΝΑΤΟ κύριε Πρόεδρε, τελευταία, έχει επιδοθεί σε μία πολιτική η οποία έχει σκοπό να κάνει την Ευρώπη μια οικονομία πολέμου και πρέπει να πω εδώ, ότι ιστορικά η χώρα μας έχει μια προβληματική σχέση με το ΝΑΤΟ. Το ΝΑΤΟ δεν προωθεί την ειρήνη στην Ευρώπη και αυτό το είδαμε στην πολιτική του, στον πόλεμο της Ουκρανίας. Το ΝΑΤΟ ιστορικά δεν έχει εγγυηθεί την ασφάλεια της χώρας, διότι το άρθρο 5 της συμφωνίας της Ατλαντικής Συμμαχίας, προβλέπει την υπεράσπιση ενός κράτους μέλους του ΝΑΤΟ, μόνο αν υποστεί εξωτερική επίθεση, όχι αν απειλείται από άλλο Κράτος Μέλος του ΝΑΤΟ.

Βεβαίως, όπως είπατε εσείς στην αρχή της συνεδρίασής μας σήμερα, επί Νέας Δημοκρατίας η Ελλάδα αποχώρησε από το ΝΑΤΟ. Η Ελλάδα επί Κωνσταντίνου Καραμανλή αποχώρησε από το στρατιωτικό σκέλος του ΝΑΤΟ για λίγα χρόνια, μετά το Κυπριακό. Όχι από όλη τη συμμαχία. Ωστόσο, αυτό επικυρώνει το γεγονός ότι η σχέση της χώρας μας με το ΝΑΤΟ υπήρξε ιστορικά και συνεχίζει να είναι προβληματική, ακριβώς διότι η αποχώρηση τότε από το στρατιωτικό σκέλος του ΝΑΤΟ έγινε λόγω της επίθεσης και της εισβολής και κατοχής της Τουρκίας στην Κύπρο. Βεβαίως και των εντάσεων στα ελληνοτουρκικά. Επομένως, η συμμαχία της χώρας μας με τα άλλα κράτη μέλη του ΝΑΤΟ και με το ΝΑΤΟ το ίδιο, είναι ιστορικά και συνεχίζει να είναι προβληματική.

Σήμερα έχουμε μια κατάσταση κατά την οποία οι Υπουργοί Άμυνας και Εξωτερικών της χώρας, ο κ. Γεραπετρίτης την περασμένη Τετάρτη συναντήθηκε με τον Γενικό Γραμματέα του ΝΑΤΟ, τον κ. Ρούτε, στο πλαίσιο της διάσκεψης του ΝΑΤΟ. Δεν φαίνεται από τα ανακοινωθέντα να εξέφρασε οποιαδήποτε θέση σχετικά με το ρόλο που έχει δώσει στην Τουρκία το ΝΑΤΟ. Υπάρχει αύξηση, τώρα, των αμυντικών δαπανών στο 5%. Ο Καγκελάριος Μέρτς επικροτεί αυτή την πολιτική, η οποία θα οδηγήσει σε μία πολεμική οικονομία πλέον στην Ευρώπη. Γι’ αυτό δεν εξέφρασε η Κυβέρνηση καμία αντίρρηση. Φαίνεται μάλλον πως το επικροτεί ή, εν πάση περιπτώσει, θέλει να οδηγήσει και τη χώρα μας σε μία τέτοια τροχιά. Αναφορικά με την έγκριση πώλησης Eurofighter προς την Τουρκία, δεν εκφράστηκε πάλι στο πλαίσιο του ΝΑΤΟ και από τον κ. Γεραπετρίτη προς τον κ. Ρούτε, τον Γενικό Γραμματέα του ΝΑΤΟ, κάποια ένσταση.

Πρέπει να πω επιπλέον για τη «Λευκή Βίβλο», για την ενιαία ευρωπαϊκή άμυνα, που εκδόθηκε στις 18 Μαρτίου και για την οποία από την πρώτη μέρα η «ΠΛΕΥΣΗ ΕΛΕΥΘΕΡΙΑΣ» εκφράζει πολύ σοβαρές ενστάσεις. Η «Λευκή Βίβλος» εξάλλου βασίζεται στην Έκθεση Νιινίστο, την οποία παρουσίασε ο ίδιος ο πρώην Πρόεδρος της Φινλανδίας εδώ στη Βουλή και του εκφράσαμε και τότε τις ενστάσεις μας. Προβλέπει η Τουρκία, ως τρίτη χώρα, να ενταχθεί στον ευρωπαϊκό μηχανισμό άμυνας, ο οποίος βεβαίως είναι επικουρικός προς το ΝΑΤΟ. Δεν είναι ένας μηχανισμός άμυνας, ο οποίος έρχεται να αντικαταστήσει το ΝΑΤΟ. Γι’ αυτό η χώρα μας δεν έχει φέρει καμία αντίρρηση. Εγώ κατέθεσα και συζήτησα επίκαιρη ερώτηση με την Υφυπουργό Εξωτερικών, την περασμένη Δευτέρα, και τη ρώτησα πώς είναι δυνατό τη στιγμή που η ενιαία ευρωπαϊκή άμυνα έχει γίνει για να υπερασπίζεται τα σύνορα της Ευρωπαϊκής Ένωσης, να περιλαμβάνει και ένα κράτος - το μόνο κράτος – το οποίο κατέχει έδαφος κράτους – μέλους της Ευρωπαϊκής Ένωσης, δηλαδή την Τουρκία που κατέχει έδαφος της Κύπρου. Και μου λέει ότι δεν έχει η ελληνική κυβέρνηση φέρει αντίρρηση σε αυτά. Είναι ένα θέμα ανοιχτό, το οποίο συζητείται. Αυτή είναι η απαθής στάση των ανύπαρκτων ανακλαστικών εκ μέρους της Κυβέρνησης σε αυτά τα ζητήματα. Βεβαίως, η στάση αυτή εκδηλώθηκε και όσον αφορά τις δηλώσεις που έκανε και ο κ. Ερντογάν, από τα Κατεχόμενα, για τη διχοτόμηση της Κύπρου που «ονειρεύεται» και η αντίδραση από το Υπουργείου Εξωτερικών υπήρξε πάρα πολύ χλιαρή.

Γενικώς, κύριε Πρόεδρε, πρέπει να πω ότι μας ανησυχεί ιδιαιτέρως η εξέλιξη της Ευρωπαϊκής και Νατοϊκής Αμυντικής Πολιτικής το τελευταίο διάστημα και η αδυναμία της Ελληνικής Κυβέρνησης να υπερασπιστεί τα εθνικά συμφέροντα στο πλαίσιο αυτών των εξελίξεων, οι όποιες είναι πάρα πολύ αρνητικές για τα συμφέροντα της χώρας, κατά την άποψή μας. Ευχαριστώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Κύριε Πρόεδρε, επειδή πρέπει να φύγω - θα έρθει ο κύριος Τζανακόπουλος - να πω την ψήφο μου. Με επιφύλαξη για την Ολομέλεια. Ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής)**: Ευχαριστούμε κυρία Αναγνωστοπούλου. Ευχαριστούμε και τον κ. Καζαμία αν και δε θα χρησιμοποιούσα το ρήμα ότι «ονειρεύεται» ο Ερντογάν τη διχοτόμηση. Την διχοτόμηση την έχει πραγματοποιήσει πολύ φοβάμαι από το 1974, αλλά να μην επιμείνουμε σε αυτό.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»**): Με συγχωρείτε κύριε Καιρίδη, αυτό που είπατε είναι σοβαρό. Έχετε και έναν Υπουργό στην Κυβέρνηση της Νέας Δημοκρατίας, ο οποίος έχει αναγνωρίσει το ψευδοκράτος με το όνομα που του δίνει η Τουρκία. Η διχοτόμηση δεν έχει πραγματοποιηθεί και δεν πρέπει με ηττοπάθεια να δέχεται, οποιαδήποτε ελληνική κυβέρνηση και οποιοσδήποτε βουλευτής του Ελληνικού Κοινοβουλίου, αυτά που πρεσβεύει και επιθυμεί η Τουρκία να πραγματοποιήσει στην Κύπρο. Είναι τρομακτικό αυτό που είπατε. Διαφωνώ εντελώς και πρέπει να είμαστε σε εγρήγορση και διαρκώς ενάντια σε αυτά τα σχέδια. Δεν πρέπει ποτέ να πραγματοποιηθούν. Ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Eνάντια είμαστε προφανώς, όπως είναι όλοι οι Bουλευτές του Eλληνικού Kοινοβουλίου. Αλλά από εκεί και πέρα ο καθένας ζει στην πραγματικότητα που διαλέγει να ζήσει, φοβάμαι, κύριε, Καζαμία. Αλλά αυτό είναι άλλο ζήτημα.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Η πραγματικότητα είναι υπό διαμόρφωση διαρκώς στις διεθνείς σχέσεις και το γνωρίζετε και εμείς αυτή την πραγματικότητα δεν θα την ανεχτούμε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Δεν θα την ανεχθείτε, ωραία. Μπράβο, αλλά είναι η πραγματικότητα δυστυχώς και πρέπει να λειτουργήσουμε.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Δική σας ερμηνεία είναι. Ας πάμε παρακάτω.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εντάξει. Είναι και άλλες επιστήμες, οι οποίες μπορούν να βοηθήσουν ενίοτε στην πρόσληψη της πραγματικότητας. Λοιπόν, το λόγο έχει ο κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ, κύριε Πρόεδρε. Θα συνταχθώ και εγώ με αυτό που είπε ο κ. Βουλευτής της «Πλεύσης Ελευθερίας – ΖΩΗ ΚΩΝΣΤΑΝΤΟΠΟΥΛΟΥ» ο κ. Καζαμίας. Δεν υπάρχει διχοτόμηση, με όλο το σεβασμό, κύριε Πρόεδρε. Η διχοτόμηση θα υπάρξει, όταν θα αποδεχτούμε εμείς ότι έχει υπάρξει διχοτόμηση. Είναι παράνομη κατοχή. Έρχομαι τώρα στην κύρωση.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εγώ νόμιζα ότι υπάρχει διχοτόμηση όλα αυτά τα χρόνια. Εσείς λέτε ότι δεν υπάρχει διχοτόμηση, εντάξει.

**ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας)**: Κύριε Πρόεδρε, ξέρετε πολύ καλά ότι όλοι έχουν αναγνωρίσει παράνομη κατοχή.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Αυτό λέμε και παράνομη διχοτόμηση.

**ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας)**: Παράνομη κατοχή υπάρχει αυτή τη στιγμή, δεν υπάρχει διχοτόμηση της Κύπρου. Υπάρχει παράνομη κατοχή, μην επιμένετε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Και παράνομη διχοτόμηση ενάντια στην οποία εγώ παλεύω, εσείς μην παλεύετε.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, τώρα τα διορθώνετε, άλλο είπατε πριν. Εν πάση περιπτώσει, καλό είναι να τα ανακαλείτε αυτά που λέτε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Εσείς μιλάτε για όνειρα . Εγώ μιλάω για εφιάλτη. Ο καθένας διαλέγει τις λέξεις του.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Δεν είπατε αυτό, κύριε Πρόεδρε και μη διαστρεβλώνετε το τι έγινε πριν . Είναι κακά όνειρα, βεβαίως, και ο εφιάλτης όνειρο είναι και είναι ένα όνειρο το οποίο δεν πρέπει να πραγματοποιηθεί και πρέπει να αντιστεκόμαστε σε αυτό, όχι να λέμε ότι είναι αλήθεια. Εσείς μου είπατε πριν ότι η διχοτόμηση είναι πραγματικότητα πριν και τώρα το ανακαλείτε. Καλά κάνετε και το ανακαλείτε. Ευχαριστώ.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»)** : Λοιπόν, όσον αφορά την κύρωση…

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Προφανώς δεν έχετε πάει στην Κύπρο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Έχω πάει στην Κύπρο. Πώς τα κρίνετε αυτά; Ό,τι θέλετε λέτε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Και δεν έχετε δει τους τούρκους στρατιώτες και δεν έχετε δει διχοτόμηση;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Τα έχω δει όλα.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Άρα, δεν υπάρχει;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Τί άρα, θα μου φωνάξετε; Έχω πάει στην Κύπρο και έχω δει τους τούρκους στρατιώτες. Μπορείτε, πλέον, να λέτε ό,τι θέλετε, δε θα σας ακούσω.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Όχι, θα επιμείνω, λοιπόν, τώρα, αφού θέλετε να παίξουμε αυτό το θέατρο. Δεν υπάρχουν τούρκοι στρατιώτες στην Κύπρο; Υπάρχουν όνειρα του Ερντογάν;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Είναι παράνομη κατοχή και πρέπει να αντιστεκόμαστε σε αυτήν. Αυτό σας είπα.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Διαφωνεί κανείς στο παράνομο; Κύριε Κατρίνη, θέλετε το λόγο; Να τον πάρετε.

**ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας)**: Αλίμονο, αν αποστούμε από τη θέση ότι η χώρα θεωρεί ότι είναι παράνομη η κατοχή της Κύπρου. Αλίμονο, κύριε Πρόεδρε, αυτό και δεν θέλω να συνεχίσω.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστώ. Εγώ, λοιπόν, που πάω συνέχεια στην Κύπρο και βλέπω τον Τούρκο εκεί, μιλάω για έναν εφιάλτη και όχι ότι ο Ερντογάν ονειρεύεται. Κύριε Ζερβέα.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Λοιπόν, όσον αφορά την κύρωση, θεωρώ ότι δεν περιποιεί τιμή στο πολιτικό σύστημα, αλλά και στις εμπλεκόμενες κυβερνήσεις, το ότι ερχόμαστε οκτώ χρόνια μετά να κυρώσουμε το εν λόγω σχέδιο νόμου. Θα έπρεπε να υπάρχει - είναι λογικό, δεν είναι επιστημονική ανάλυση - ένα πλαίσιο, πάνω στο οποίο να στηριχθεί η υποδοχή των δυνάμεων του ΝΑΤΟ στο φιλοξενούν κράτος το οποίο είμαστε εμείς.

Ερχόμαστε, λοιπόν, κατόπιν εορτής να νομοθετήσουμε και υπάρχουν κάποια ζητήματα - νομικά θέματα - άρθρο 3,3 μεταφορά όπλων, άρθρο 3,5 περιβαλλοντική προστασία και άρθρο 3,9 θέματα που αφορούν σε θάνατο. Ας πούμε, λοιπόν. ότι σε έναν από τους τρεις τομείς κάτι δεν πήγαινε καλά, ποιός θα ήταν υπεύθυνος, σε ποιόν θα πρέπει να αποδοθούν ευθύνες; Πρέπει να αλλάξει η τακτική μας και ως πολιτικό σύστημα και να σοβαρευτούμε, γιατί πραγματικά δεν είναι σοβαρή υπόθεση η σημερινή διαδικασία. Αυτά πρέπει να προβλέπονται. Πρέπει να υπάρχει πλαίσιο πριν γίνει η άσκηση, όχι κατόπιν εορτής.

Τώρα, όσον αφορά το θέμα του ReArm Europe και τη συμμετοχή της Τουρκίας στην ενιαία ευρωπαϊκή άμυνα, θεωρώ ότι πρέπει να υπάρξει μια συζήτηση στην Επιτροπή μας, να κληθεί ο Υπουργός Εξωτερικών, ο κ. Γεραπετρίτης ή ο Υπουργός Άμυνας, ο κ. Δένδιας και να μας δοθούν απαντήσεις. Διότι, βλέπουμε και μέσα στη κυβέρνηση ότι υπάρχουν διαφορετικές τοποθετήσεις. Ο κ. Δένδιας σαφέστατα απορρίπτει τη συμμετοχή της Τουρκίας στην ενιαία ευρωπαϊκή άμυνα, υπάρχουν όμως στελέχη τα οποία το αφήνουν ανοιχτό. Δεν λέω το αποδέχονται, λέω όμως ότι το αφήνουν ανοιχτό ως ενδεχόμενο. Πρέπει να γίνει συζήτηση και κατά τη γνώμη μας πρέπει να γίνει συζήτηση και σε επίπεδο πολιτικών αρχηγών, ώστε να δούμε ποιές είναι οι θέσεις κάθε κόμματος για την πορεία της εξωτερικής μας πολιτικής. Αυτό το λέω, γιατί στην προηγούμενη Επιτροπή υπήρχαν διθυραμβικά σχόλια για την παρέμβαση του κ. Τζανακόπουλου, της Νέας Αριστεράς, από την κ. Μπακογιάννη και τον Υφυπουργό τον κ. Δαβάκη. Εμένα ειλικρινά με προβλημάτισε, γιατί υποτίθεται ότι σε διαφορετικό μήκος κύματος κινείται η Νέα Αριστερά και σε διαφορετικό μήκος κύματος κινείται η Νέα Δημοκρατία. Μήπως υπάρχει κάποια αλλαγή κύριε Δαβάκη, που χαμογελάτε; Εμένα πάντως με ανησύχησε, γιατί γνωρίζουμε τι πρεσβεύει η Νέα Αριστερά. Δικαίωμά της βεβαίως, εννοείται, την ψήφισαν οι Έλληνες πολίτες και έχει κάθε δικαίωμα να έχει τις θέσεις της. Αλλά πρέπει να δούμε πού οδεύει η ελληνική εξωτερική πολιτική και ως προς το θέμα, όπως είπα, του ReArm Europe και ως προς το τί θα γίνει με την πόντιση του καλωδίου και, γενικότερα με την όλη κατεύθυνση της εξωτερικής μας πολιτικής. Σας ευχαριστώ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Και εμείς σας ευχαριστούμε Κύριε Ζερβέα. Ο κ. Αποστολάκης έχει το λόγο. Για τρία λεπτά Κύριε Αποστολάκη; Ευχαριστώ πολύ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Θα ήθελα λίγο παραπάνω χρόνο. Ευχαριστώ, κύριε Πρόεδρε. Κυρίες και κύριοι συνάδελφοι, στην εποχή των πολυεπίπεδων απειλών και στρατηγικών ανακατατάξεων που βιώνουμε, οι στρατιωτικές ασκήσεις δεν είναι τυπικές διαδικασίες, αλλά βασικά στοιχεία της αμυντικής ετοιμότητας και της αποτρεπτικής ισχύος ενός κράτους. Τέτοιου είδους επιχειρήσεις δράσης, ιδίως όταν εντάσσονται σε πολυεθνικά σχήματα συνεργασίας όπως το ΝΑΤΟ, επιβεβαιώνουν τη στρατηγική μας αξιοπιστία και διασφαλίζουν την εθνική μας ασφάλεια σε ένα πλαίσιο διεθνούς νομιμότητας.

Έγινε αρκετή συζήτηση προηγουμένως και, συγκεκριμένα, ο συνάδελφος ο κ. Παπαναστάσης είχε τις ενστάσεις του για τον τρόπο που αντιδράσαμε και χειριστήκαμε το θέμα της φιλοξενίας των νατοϊκών δυνάμεων. Είναι υποχρέωσή μας να το κάνουμε, εφόσον είμαστε στο ΝΑΤΟ. Εάν δεν είμαστε στο ΝΑΤΟ μπορούμε να κάνουμε ότι θέλουμε, αλλά όσο είμαστε είναι υποχρέωσή μας. Είναι γεγονός βέβαια ότι οποιαδήποτε είσοδος στρατεύματος και παραμονής στη χώρα πρέπει να παίρνει την έγκριση της Βουλής, ανεξαρτήτως από το αν είναι συμφωνημένο με MOU ή όχι και το ξέρετε πολύ καλά. Πάνω σε αυτό το κλίμα και σε αυτό το πνεύμα έρχεται αυτό το θέμα να ψηφιστεί αυτή τη στιγμή. Ωστόσο, επειδή όλοι καταλαβαίνουμε ότι θα πρέπει να κινούμαστε λίγο πιο γρήγορα και πιο προγραμματισμένα, θα μπορούσε να είναι προϋπόθεση να μην γίνονται οι ενέργειες αυτές και να μην υλοποιούνται, αν δεν έχουμε πάρει την έγκριση της Βουλής. Αυτό θα ήταν μία πίεση προς όλους μας να κινηθούμε λιγάκι πιο γρήγορα, για να μη φτάσουμε σε αυτό το σημείο.

Ήμουν Αρχηγός την περίοδο που έγινε αυτή η άσκηση και οι υποχρεώσεις καλύφθηκαν κατά 100%, με πολύ επιτυχημένο τρόπο. Θα ήθελα να πω ότι όταν εμείς πάμε σε μία νατοϊκή χώρα έχουμε την ίδια αντιμετώπιση. Δεν αντιμετωπίζουμε προβλήματα, είναι θέματα τα οποία ουσιαστικά, στα πρωτόκολλα του ΝΑΤΟ, προβλέπονται, ισχύουν, απλά επικυρώνεται στη συνέχεια και από έναν νόμο και από την ίδια τη Βουλή. Θεωρώ ότι θα έπρεπε (ενν. να επικυρώνονται) πριν γίνουν.Δε βλέπω ότι πρέπει να το να το εμπλέκουμε με την πολιτική μας τοποθέτηση, αν πρέπει να γίνει ή όχι. Είναι μια τυπική Συμφωνία, η οποία πρέπει να επικυρωθεί.

Ήθελα, όμως, να πω αυτά που συζητήθηκαν από τους συναδέλφους και ιδιαίτερα, σε ό,τι αφορά το κομμάτι του καλωδίου από την Κύπρο στην Ελλάδα. Έχει μια καθυστέρηση και περνάει και μια εικόνα, η οποία - το καταλαβαίνουμε όλοι ότι αυτή είναι η εικόνα - δεν κινούμαστε στην κατεύθυνση του να υλοποιηθεί, γιατί δεν θέλουμε να προκύψουν θέματα με την Τουρκία. Θα πρέπει να το υλοποιήσουμε το γρηγορότερο δυνατό. Eιδικά τη στιγμή που είναι και κυριαρχικό δικαίωμα της Ελλάδος και δεν έχει και κανένα λόγο το οποιοδήποτε κράτος να αρνηθεί τη διέλευση ενός τέτοιου αγωγού από την περιοχή, που δεν έχουν και κανένα δικαίωμα αυτή τη στιγμή. Eυχαριστώ πάρα πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Αφού έχει ολοκληρωθεί η συζήτηση από τους Βουλευτές, το λόγο έχει ο Υφυπουργός Εθνικής Αμυνας, κ. Δαβάκης, για να κλείσουμε τη συζήτηση.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε. Περισσότερο θέλω να αναφερθώ σε ορισμένα σημεία, τα οποία εξεφράσθησαν εκ μέρους των συναδέλφων. Σημεία τα οποία αποτέλεσαν την αφορμή να επεκτείνουμε και σε γεωστρατηγικό επίπεδο τη συζήτηση μιας τυπικής πλέον – διότι έχει συντελεστεί η κατάσταση – διαδικασίας.

Κάποιος είχε πει, αγαπητοί συνάδελφοι, ότι πολλά πράγματα κάνουν μεγάλο θόρυβο, όταν αυτά δεν έχουν μεγάλη αξία. Εγώ σέβομαι τη Βουλή, άλλωστε είμαι τρεις δεκαετίες Βουλευτής σε αυτές τις αίθουσες. Αλλά πιιστεύω ότι πρέπει να προσεγγίζουμε ως πολιτικές παρατάξεις - αυτή είναι η προσωπική μου άποψη, όχι μόνο με την ιδιότητα του έχοντος ένα μέρος της πολιτικής ευθύνης του Υπουργείου Εθνικής Άμυνας, αλλά ως ενεργού Βουλευτή τόσα χρόνια - και να το προσεγγίζουμε με λιγότερη καχυποψία. Δηλαδή, ειπώθηκαν πράγματα και χαίρομαι, γιατί τελευταίος ομιλητής ήταν ο πρώην Αρχηγός, ο κ. Αποστολάκης, με μία καχυποψία. Τροχαία δυστυχήματα με τη διέλευση των δυνάμεων από τη χώρα μας ως «Host Nation», δημιουργίες καταστάσεων και λέω και σε εσάς, κύριε Βιλιάρδο, που μπορεί να αποτελέσουν αιτίες εκρήξεων και διακινδύνευσης του τοπικού πληθυσμού.

Όπως αντιλαμβάνεστε - υπήρξε Αρχηγός, ο κ. Αποστολάκης τότε και παρέλκει περισσότερο η δική μου τοποθέτηση, αλλά θέλω να το πω εκ μέρους του Υπουργείου - υπάρχουν όλα τα ασφαλιστικά πρωτόκολλα - εύλογη η τοποθέτησή σας, αλλά πρέπει να το πούμε - τα οποία διασφαλίζουν όλες αυτές τις προϋποθέσεις και τους κινδύνους που μπορεί να υπάρξουν. Για να μην συμβούν, για να αποφευχθούν. Υπάρχουν συγκεκριμένες διαδικασίες που διέρχεται οτιδήποτε, με πλήρη ασφάλεια και με όλες εκείνες τις ασφαλιστικές δικλείδες. Επίσης, κάτι που ετέθη σχετικά με την Αίγυπτο στην πρώτη συζήτηση, μου είπατε έξω από τη συζήτηση, αυτό το θετικό ερώτημα – δεν το συζητώ. Νομίζω - όχι νομίζω - είναι πραγματικότητα ότι η αιγυπτιακή έννομη τάξη δεν απαιτεί τέτοιου είδους Συμφωνίες να περνάνε, από τη Βουλή, με κύρωση. Και για αυτό σας είπα ότι είναι μονομερής από πλευράς δικής μας και για αυτό υπάρχει η συγκεκριμένη ελευθερία εκ μέρους ημών για την ενεργοποίησή της, εφόσον η αιγυπτιακή έννομη τάξη, το αιγυπτιακό νομικό σύστημα, δεν απαιτεί κάτι τέτοιο να κυρώνεται και από τους Αιγυπτίους Βουλευτές.

Αναφερθήκαμε για το REARM EUROPE και για το SAFE, το οποίο είναι υποσύνολο του REARM EUROPE. Αντιλαμβάνεστε ότι είναι υπό διαμόρφωση. Η Πολωνική Προεδρία έχει θέσει ως τελευταίο στάδιο διαπραγματεύσεων, για τη διαμόρφωση του Προγράμματος, μέχρι το Μάιο. Αμφιβάλλω αν θα προλάβουν. Θα συνεχιστεί αυτή η διαδικασία για κάποιους μήνες ακόμη.

Η χώρα μας, με τα απαραίτητα νομικά, διπλωματικά, διαπραγματευτικά όπλα έχει θέσει εκείνες τις δικλείδες, ούτως ώστε να θέτει πάντοτε υπόψη των μελών της Συμμαχίας, αλλά και της Ευρωπαϊκής Ένωσης τον προβληματισμό της, την αντίθεσή της, την αντίρρησή της στη συμμετοχή τρίτων χωρών στο συγκεκριμένο Πρόγραμμα. Μιλάμε, δηλαδή, για την περίπτωση, έχουμε απαντήσει και σε σχετική ερώτηση στη Βουλή πριν από λίγο καιρό από συνάδελφο της «ΝΙΚΗΣ», αν δεν κάνω λάθος, τον κ. Οικονομόπουλο.

Επίσης, θα ήθελα να πω ότι το κόστος εκείνης της άσκησης, ίσως ο κ. Αρχηγός να το θυμάται, ήταν περίπου 81.569 ευρώ. Μας επεστράφησαν ως κράτος συμμετέχον σε αυτήν 78.769 ευρώ. Άλλες χώρες συνέδραμαν με άλλα ποσά και θεωρώ ότι και κατά τούτο πήραμε κάποια χρήματα, τα οποία συμβολικά δημιουργούν μία - θα έλεγα - απάλυνση των όποιων αιτιάσεων και αντιρρήσεων υπήρξαν εκ μέρους των κομμάτων της Αντιπολίτευσης, πάντα με μια συμβολική έννοια. Και για αυτό κυρώνουμε και αυτή τη συγκεκριμένη υπόθεση τώρα.

Το βασικότερο ερώτημα, το οποίο τίθεται και νομίζω ότι πραγματικά, και εκ μέρους του κυρίου Προέδρου - ο οποίος έχει μια βαθιά θεσμική μνήμη εξαιτίας της ιδιότητάς του ως Καθηγητού - αλλά και όλων μας, με τη δική μας εμπειρία και μνήμη, είναι πράγματι οι καθυστερήσεις των Συμβάσεων που έρχονται για κύρωση. Είναι περίεργο πραγματικά και από μεριάς δικής μου. Το μόνο ελαφρυντικό που μπορώ να πω - σε εισαγωγικά το ελαφρυντικό ή εκτός εισαγωγικών - είναι ότι η προτεραιοποίηση γίνεται εκ μέρους των Υπουργείων, τα οποία αφορούν κάθε φορά (τώρα Υπουργείο Εξωτερικών, Υπουργείο Εθνικής Άμυνας, άλλα Υπουργεία, γιατί όπως ξέρετε κυρώνουμε πολλών ειδών συμβάσεις, πολλών φύσεων και πολλών δραστηριοτήτων και αρμοδιοτήτων) είναι ότι υπάρχει μία συγκεκριμένη προτεραιοποίηση. Τουλάχιστον θα πρέπει και νομίζω, κύριε Πρόεδρε, και σε μια Διάσκεψη των Προέδρων που θα γίνει και θα συμμετάσχετε, να τεθεί, μετ΄ επιτάσεως, αυτό, γιατί είναι εμβληματικό. Και ομιλώ σαν Βουλευτής τώρα και όχι μόνο σαν έχων πολιτική ευθύνη, αυτή τη στιγμή, στο Υπουργείο Εθνικής Άμυνας. Είναι εμβληματική η περίπτωση της ασκήσεως του 2017 να έρχεται να κυρώνεται τώρα αυτή η υπόθεση.

Αυτά θέλω να πω και ευχαριστώ όλους τους συναδέλφους όλων των πτερύγων, για τη συμβολή τους και νομίζω ότι, κυρίως, πρέπει να έχουμε εμπιστοσύνη σε τέτοιους Οργανισμούς, όπως είναι οι Ένοπλες Δυνάμεις μας, οι οποίες διέπονται από επαγγελματισμό, από ενσυνείδητη εκτέλεση του καθήκοντος, από μία πατριωτική – θα έλεγα - στάση απέναντι σε ό,τι έχει να κάνει και με την ασφάλεια του ελληνικού λαού και κυρίως και με την εκπροσώπηση της χώρας μας σε όλες τις ασκήσεις, σε όλες τις συμμετοχές της Συμμαχίας και ευρύτερα. Έχω παρακολουθήσει πολλές ασκήσεις, όπως πολλοί εξ ημών θα το έχουν κάνει, των Ενόπλων μας Δυνάμεων.

Η μεγαλύτερη άσκηση, η μεγαλύτερη εμπειρία των στελεχών μας, η μεγαλύτερη -θα έλεγα- ενδυνάμωση του στελεχιακού μας δυναμικού και η καλύτερη εμπειρία, την οποία μπορούν να αποκομίσουν, είναι η συμμετοχή τους σε ασκήσεις, σε διεθνείς ασκήσεις ή σε παρουσίες της σημαίας μας, σε διάφορες περιπτώσεις. Όπως, αυτή τη στιγμή, στην Ερυθρά Θάλασσα, με τη Φρεγάτα «ΨΑΡΑ». Ό,τι άσκηση και να κάνουμε, σε ένα εμπόλεμο περιβάλλον, σε ένα περιβάλλον κρίσεων, το στέλεχος δοκιμάζει τις δυνάμεις του. Και αποτελεί ένα μεγάλο σχολείο, ένα αναφαίρετο -θα έλεγα- και αναντίρρητο δικαίωμα, που έχουν τα στελέχη μας, ούτως ώστε να μπορούν, σε αντίστοιχες περιπτώσεις, να ανταποκριθούν - που απεύχομαι, φυσικά, να συμβούν.

Αλλά και η Φρεγάτα «ΨΑΡΑ» και η Φρεγάτα «ΣΠΕΤΣΑΙ», όλες οι φρεγάτες που στείλαμε -τώρα η Φρεγάτα «ΨΑΡΑ» ελλιμενίζεται στο Τζιμπουτί- δείχνουν ότι η ελληνική σημαία και η συμμετοχή της σε όλες αυτές τις επιχειρήσεις, επάξια, αντιμετωπίζεται από όλα τα στελέχη και από όλους τους συμμάχους μας, ούτως ώστε να αισθανόμαστε και ασφάλεια, αλλά και την εμπειρική παρουσία στο πεδίο. Γνωρίζει και ο κ. Αποστολάκης, από την εμπειρία του τόσα χρόνια, ότι αυτό αποτελεί μια ανεκτίμητη εμπειρία, την οποία μόνο σε τέτοιες περιπτώσεις θα μπορούσαν να την έχουν. Σας ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Κύριε Υπουργέ. Σε αυτό το σημείο, κυρίες και κύριοι συνάδελφοι, ολοκληρώνουμε τη συζήτηση και προχωράμε στην ψήφιση του εν λόγω νομοσχεδίου. Ο Εισηγητής την Πλειοψηφίας κ. Κατσανιώτης έχει το λόγο.

**ΑΝΡΕΑΣ ΚΑΤΣΑΝΙΩΤΗΣ** **(Εισηγητής της Πλειοψηφίας):** Υπέρ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Υπέρ. Ευχαριστώ. Το λόγο έχει ο Εισηγητής της Μειοψηφίας κ. Κατρίνης.

**ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας):** Εμείς επιφυλασσόμαστε για την Ολομέλεια.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ευχαριστώ. Το λόγο έχει ο Ειδικός Αγορητής της Κ.Ο. του «ΣΥΡΙΖΑ» κ. Κεδίκογλου.

**ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Μια ερώτηση, κύριε Πρόεδρε. Ανεξάρτητα του ποιά θα είναι η στάση μας, μπορούμε να μιλήσουμε στην Ολομέλεια; Έχει αλλάξει αυτό.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Ναι, ναι.

**ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Είμαστε Υπέρ.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Υπέρ.Ευχαριστώ, κύριε Κεδίκογλου. Το λόγο έχει ο Ειδικός Αγορητής της Κ.Ο. του «Κ.Κ.Ε.» κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Καταψηφίζουμε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ» κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη για την Ολομέλεια.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Η Ειδική Αγορήτρια της Κ.Ο. «**ΝΕΑ ΑΡΙΣΤΕΡΑ**» κυρία Αναγνωστοπούλου έχει δηλώσει «**Επιφύλαξη για** την Ολομέλεια». Το λόγο έχει ο Ειδικός Αγορητής της Κ.Ο. «ΝΙΚΗ» κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Επιφύλαξη για την Ολομέλεια.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Επιφύλαξη. Ευχαριστώ. Το λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη για την Ολομέλεια, Κύριε Πρόεδρε.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Επιφύλαξη. Και ο Ειδικός Αγορητής της Κ.Ο. «ΣΠΑΡΤΙΑΤΕΣ» κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ** **(Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφύλαξη για την Ολομέλεια.

**ΔΗΜΗΤΡΙΟΣ ΚΑΙΡΙΔΗΣ (Αντιπρόεδρος της Επιτροπής):** Επιφύλαξη. Ευχαριστώ.

Συνεπώς, το ως άνω νομοσχέδιο του Υπουργείου Εθνικής Άμυνας «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης "NOBLE JUMP 2017"» γίνεται δεκτό επί της αρχής, επί των άρθρων και στο σύνολό του ως έχει κατά πλειοψηφία. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Ανδριανός Ιωάννης, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βεσυρόπουλος Απόστολος, Βούλτεψη Σοφία, Γκολιδάκης Διαμαντής, Δερμεντζόπουλος Χρήστος, Δημοσχάκης Αναστάσιος (Τάσος), Καββαδάς Αθανάσιος, Καιρίδης Δημήτριος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Γεροβασίλη Όλγα, Δούρου Ειρήνη (Ρένα), Κεδίκογλου Συμεών, Πολάκης Παύλος, Ψυχογιός Γεώργιος, Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος, Ζερβέας Αλέξανδρος, Αποστολάκης Ευάγγελος, Γαυγιωτάκης Μιχαήλ και Σαράκης Παύλος.

Τέλος και περί ώρα 13:55΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΔΗΜΗΤΡΙΟΣ ΚΑΙΡΙΔΗΣ**